**Zmluva o dielo na modernizáciu prekladiskového terminálu INTERPORT v Haniske pri Košiciach**

Táto zmluva o dielo (**Zmluva**) je uzatvorená na základe ust. § 536 a nasl. zákona č. 513/1991 Zb. Obchodný zákonník v znení neskorších právnych predpisov (**ObZ**) medzi:

1. spoločnosťou **BB – TRADE, s.r.o.** so sídlom Areál prekladisko Haniska, 040 66 Košice, Slovenská republika, IČO: 31 725 376, zapísanou v Obchodnom registri Mestského súdu Košice, Odd.: Sro, Vl. č.: 7685/V, ako objednávateľom (**Objednávateľ**) a
2. [identifikácia dodávateľa], ako dodávateľom (**Dodávateľ**).

Objednávateľ a Dodávateľ každý aj ako **Zmluvná strana** a spoločne aj ako **Zmluvné strany**.

**Zmluvné strany sa dohodli na nasledujúcom:**

1. **Preambula**
	1. Objednávateľ má záujem o vykonanie diela spočívajúceho v modernizácii prekladiskového terminálu INTERPORT v Haniske pri Košiciach.
	2. Za týmto účelom Objednávateľ vyhlásil dňa [●]verejnú súťaž na predmet zákazky „*Výber zhotoviteľa na stavbe - Modernizácia prekladiskového terminálu INTERPORT v Haniske pri Košiciach*“(**Verejná súťaž**).
	3. Dodávateľ sa stal úspešným hospodárskym subjektom v rámci Verejnej súťaže, na základe čoho Zmluvné strany uzatvárajú túto Zmluvu.
	4. Túto Zmluvu je potrebné vykladať spolu so súťažnými podkladmi zverejnenými pre Verejnú súťaž zo dňa [●] (**Súťažné podklady**).
	5. Účelom tejto Zmluvy je zrealizovať stavbu - modernizácia prekladiskového terminálu INTERPORT v Haniske pri Košiciach tak, aby bola bez vád, spôsobilá prevádzky a právoplatne skolaudovaná.
2. **Predmet Zmluvy**
	1. Predmetom tejto Zmluvy je záväzok Dodávateľa na svoje náklady, svoje nebezpečenstvo a do vlastníctva Objednávateľa vytvoriť pre Objednávateľa dielo spočívajúce v modernizácii prekladiskového terminálu INTERPORT v Haniske pri Košiciach v súlade s podmienkami v zmysle tejto Zmluvy (**Dielo**) a záväzok Objednávateľa zaplatiť Dodávateľovi cenu za Dielo v súlade s podmienkami v zmysle tejto Zmluvy. Dielo predstavuje vykonanie všetkých stavebných, montážnych a iných potrebných prác, vrátane manažmentu a koordinácie potrebnej pre stavbu - modernizácia prekladiskového terminálu INTERPORT v Haniske pri Košiciach (**Stavba**) apredčasného užívania, resp. kolaudácie, t. j. vydanie právoplatného kolaudačného rozhodnutia/rozhodnutí k Stavbe a pozostáva z nasledovných stavebných objektov a prevádzkových súborov:
		1. SO 001 Príprava územia,
		2. SO 002 Železničný zvršok a spodok,
		3. SO 003 Nová vrátnica pre automobilovú dopravu – vstup,
		4. SO 004 Nová vrátnica pre automobilovú dopravu – výstup,
		5. SO 005 Záchytné vane nebezpečných odpadov,
		6. SO 006 Rekonštrukcia prekladacích rámp,
		7. SO 007 Žeriavová dráha pre portálové žeriavy,
		8. SO 008 Cestné mostové váhy,
		9. SO 009 Preloženie rozvodne T341.1,
		10. SO 010 Areálové rozvody NN,
		11. SO 011 Areálové vežové osvetlenie,
		12. SO 012 Dispečing,
		13. SO 013 Elektrický ohrev výhybiek,
		14. SO 014 Neobsadené,
		15. SO 015 Inžinierske siete,
		16. SO 016 Rekonštrukcia areálových komunikácií a spevnených plôch,
		17. SO 017 Rekonštrukcia oplotenia areálu prekladiska,
		18. SO 018 Sadové úpravy,
		19. PS 01.2 VN napojenie portálových žeriavov,
		20. PS 02 Cestné mostové váhy,
		21. PS 03 Vyzbrojenia rozvodne T341.1,
		22. PS 04 Úpravy vyzbrojenia rozvodne T341.2,
		23. PS 05 Neobsadené
		24. PS 06 Neobsadené
		25. PS 07 Koľajové váhy.
	2. Dielo je bližšie špecifikované v kapitole B.1 Súťažných podkladov – Opis predmetu zákazky, ktorá tvorí Prílohu č. 1 tejto Zmluvy, ktorej súčasťou je aj projektová dokumentácia Diela (**Projektová dokumentácia**) a výkazy výmer (**Výkazy výmer**). Projektová dokumentácia a Výkazy výmer tvoria osobitne Prílohu č. 2 k tejto Zmluve.
	3. V prípade, ak Dodávateľ predložil ponuku aj s inými technickými a výrobnými označeniami materiálov, alebo zriaďovacími predmetmi, ako sú uvedené v Projektovej dokumentácii, technických správach alebo v neocenených Výkazoch výmer, súčasťou špecifikácie Diela je aj zoznam ekvivalentných položiek, ktorý Dodávateľ predložil Objednávateľovi v ponuke, ktorý tvorí Prílohy č. 11 tejto Zmluvy. *(pozn. uvedené ust. sa ponechá alebo vypustí podľa toho, aká bude výherná ponuka)*
	4. Súťažné podklady sú pre Dodávateľa záväzné. Dodávateľ je povinný splniť všetky povinnosti vyplývajúce zo Súťažných podkladov a tieto sa považujú za súčasť tejto Zmluvy aj bez toho, aby k nej boli pripojené ako príloha. Za súčasť tejto Zmluvy sa považuje aj oznámenie o vyhlásení verejného obstarávania a ďalšie dokumenty, ktoré boli potrebné na vypracovanie ponuky Dodávateľa, na základe ktorej sa stal v rámci Verejnej súťaže úspešným hospodárskym subjektom, a ktoré Dodávateľovi poskytol Objednávateľ v pozícii zadávateľa, a to vrátane všetkých ich doplnení alebo zmien.
	5. Rovnako záväzná je pre Dodávateľa aj jeho ponuka zo dňa [●]. [●]. 2024, na základe ktorej sa stal v rámci Verejnej súťaže úspešným hospodárskym subjektom (**Ponuka**), z ktorej časť pozostávajúca z Dodávateľom vyplnenej prílohy č. 8 Súťažných podkladov - Návrh na plnenie kritéria (**Návrh na plnenie kritéria**) je obsahom Prílohy č. 3 tejto Zmluvy, časť pozostávajúca z Dodávateľom oceneného výkazu výmer vypracovaného podľa kapitoly B.2 Súťažných podkladov – Spôsob určenia ceny (**Ocenený výkaz výmer**) je obsahom Prílohy č. 4 tejto Zmluvy, časť harmonogram plnenia predmetu zákazky v týždennom členení v zmysle predloženého vzoru (**Harmonogram**) je obsahom Prílohy č. 5 tejto Zmluvy, časť pozostávajúca z Dodávateľom vyplnenej prílohy č. 7 Súťažných podkladov – Vyhlásenie o subdodávkach (**Zoznam subdodávateľov**), je obsahom Prílohy č. 6 tejto Zmluvy a časť pozostávajúca z Dodávateľom vyplnenej prílohy č. 10 Súťažných podkladov – Zoznam kľúčových odborníkov (**Zoznam kľúčových odborníkov**), je obsahom Prílohy č. 7 tejto Zmluvy.
	6. Dodávateľ sa zaväzuje predať Dielo Objednávateľovi v rozsahu, spôsobom, v dobe a za podmienok uvedených v tejto Zmluve. Vykonané práce a činnosti môžu byť po predchádzajúcom písomnom súhlase Objednávateľa vykonané aj treťou osobou. Za subdodávateľa zodpovedá v celom rozsahu Dodávateľ. Dodávateľ sa zaväzuje zhotoviť Dielo v súlade s vydanými správnymi rozhodnutiami, najmä v súlade s územným a stavebným povolením, ktoré dodá Objednávateľ Dodávateľovi.
	7. Dodávateľ zodpovedá za zaistenie koordinácie vykonaných prác na Diele a taktiež zodpovedá za koordináciu prác, ktoré budú vykonávané tretími osobami a vlastnými pracovníkmi Dodávateľa na Diele tak, aby bolo zaistené vytvorenie Diela v rozsahu a podľa podmienok uvedených v tejto Zmluve a podľa pokynov Objednávateľa.
	8. Dodávateľ je povinný vykonať Dielo sám alebo prostredníctvom subdodávateľov podľa Zoznamu subdodávateľov (**Subdodávatelia**) s tým, že zmena Subdodávateľa je možná len so súhlasom Objednávateľa.
	9. Dodávateľ je povinný vykonať Dielo prostredníctvom kľúčových odborníkov podľa Zoznamu kľúčových odborníkov (**Kľúčový odborníci**) s tým, že ich zmena je možná len so súhlasom Objednávateľa.
	10. Prípadná výmena Subdodávateľa podľa Zoznamu subdodávateľov alebo Kľúčového odborníka podľa Zoznamu kľúčových odborníkov je možná len s predchádzajúcim písomným súhlasom Objednávateľa. Zmluvné strany sa dohodli, že za týmto účelom Dodávateľ doručí Objednávateľovi písomnú žiadosť o schválenie výmeny Subdodávateľa alebo Kľúčového odborníka. V prípade výmeny Kľúčového odborníka musí túto písomnú žiadosť sprevádzať životopis a doklady preukazujúce príslušné vzdelanie, kvalifikáciu a odbornú prax tohto Kľúčového odborníka v zmysle Súťažných podkladov. Ak Objednávateľ neschváli navrhovaného Subdodávateľa alebo Kľúčového odborníka, oznámi písomne túto skutočnosť Dodávateľovi s uvedením dôvodov.
	11. Výmena Subdodávateľa alebo Kľúčového odborníka bez predchádzajúceho súhlasu Objednávateľa sa považuje za podstatné porušenie tejto Zmluvy. Nemožnosť nahradiť chýbajúceho Subdodávateľa alebo Kľúčového odborníka zo strany Dodávateľa sa tiež považuje za podstatné porušenie tejto Zmluvy.
	12. Objednávateľ nebude zodpovedný za akékoľvek chyby, nepresnosti a nedostatky požiadaviek Objednávateľa uvedené v tejto Zmluve alebo v akýchkoľvek dokumentoch Objednávateľa a nezaručuje, že tieto požiadavky sú presné a úplné. Akékoľvek informácie a dáta, ktoré Dodávateľ obdrží od Objednávateľa alebo získa inak, nezbavujú Dodávateľa zodpovednosti za riadne plnenie tejto Zmluvy s odbornou starostlivosťou a za konečnú cenu dohodnutú v tejto Zmluve. Dodávateľ je povinný plniť podľa zmien časti akýchkoľvek dokumentov Objednávateľa, ktoré vyplynú z rozhodnutí, povolení, opatrení a stanovísk príslušných orgánov. Dodávateľ je povinný Objednávateľa upozorniť na akékoľvek chyby, nepresnosti alebo nedostatky dokumentov Objednávateľa. Dodávateľ vyhlasuje, že ku dňu uzatvorenia Zmluvy nenašiel v dokumentoch Objednávateľa žiadnu nesprávnosť, a že konečná cena za Dielo zodpovedá rozsahu Diela podľa tejto Zmluvy a jeho účelu s tým, že ak by došlo k zisteniu akékoľvek chyby, nepresnosti alebo nedostatku v dokumentoch Objednávateľa, tieto nemajú vplyv na konečnú cenu Diela uvedenú v tejto Zmluve za predpokladu, že ich bolo možné zistiť ku dňu uzatvorenia tejto Zmluvy.
	13. Dodávateľ vyhlasuje, že mu bola v rámci procesu verejného obstarávania umožnená obhliadka staveniska, a že si je vedomý rozsahu a objemu prác nevyhnutných na uskutočnenie Diela, a to v rozsahu, v akom je to možné objektívne od Dodávateľa požadovať a predpokladať s ohľadom na jeho odbornú spôsobilosť, ako aj s ohľadom na skutočnosť, že o obhliadke staveniska vykonanej ešte v rámci procesu verejného obstarávania mu boli názorne ukázané priestory a objekty nachádzajúce sa na stavenisku.
	14. Zmluvné strany sa dohodli, že inžiniersku činnosť smerujúcu k vydaniu územného rozhodnutia a staveného povolenia zabezpečí Objednávateľ na vlastné náklady.
	15. Zmluvné strany berú na vedomie, že moment začatia stavebných prác za účelom vykonania Diela nie je možné bližšie určiť, nakoľko tento je viazaný na bližšie neurčený moment právoplatnosti stavebného povolenia. Z uvedeného dôvodu je možné predlžovanie lehôt na plnenie tejto Zmluvy, avšak termíny podľa bodov 4.4 až 4.9 tejto Zmluvy sú záväzné a nemenné a nemôžu byť posunuté, a to ani v prípade vopred nepredvídaného neskoršieho momentu právoplatnosti stavebného povolenia viažuceho sa k Dielu, ktorý môže spôsobiť posunutie začiatku vykonávania stavebných prác. Dodávateľ výslovne potvrdzuje, že v prípade nemožnosti začať vykonávanie Diela v termínoch predpokladaných podľa bodu 4. tejto Zmluvy z dôvodov na strane príslušných stavebných úradov alebo iných orgánov štátnej správy (napr. dĺžka stavebného konania) a ich posunutie o menej ako 3 (slovom: *tri*) mesiace bude akceptovať nový neskorší termín začatia vykonávania Diela bez nároku na zvýšenie ceny Diela podľa tejto Zmluvy, a že sa aj v takom prípade zaväzuje dodržať termíny podľa bodov 4.4 až 4.9 tejto Zmluvy, a že táto skutočnosť nie je dôvodom na odstúpenie od tejto Zmluvy pre žiadnu zo Zmluvných strán.
	16. Dodávateľ poskytuje Objednávateľovi výhradný súhlas a oprávnenie používať Dielo všetkými spôsobmi predpokladanými zákonom č. 185/2015 Z. z. Autorský zákon v znení neskorších predpisov (**Autorský zákon**). Dodávateľ zodpovedá za to, že práva Objednávateľa nadobudnuté touto Zmluvou sú bez chýb, t. j. za to, že užívaním Diela podľa tejto Zmluvy nemôže dôjsť k neoprávnenému zásahu do práv tretích osôb (autorských práv, práv príbuzných autorskému právu, patentových práv, práv k ochrannej známke, práv z nekalej súťaže, osobnostných práv atď.) ani k inému porušeniu právnych predpisov, že prípadné majetkové nároky tretích osôb boli vysporiadné a Objednávateľovi v súvislosti s používaním Diela nemôžu vzniknúť peňažné alebo iné nároky voči tretím osobám. Dodávateľ tiež zodpovedá za škodu spôsobenú uplatnením práv tretích osôb v súvislosti s Dielom.
	17. Všetky autorské majetkové práva a autorské užívacie práva na akékoľvek výsledky činnosti Dodávateľa na základe alebo v súvislosti s touto Zmluvou prechádzajú na Objednávateľa v plnom rozsahu bez akýchkoľvek obmedzení dňom prechodu vlastníckeho práva k Dielu alebo jeho časti na Objednávateľa. Odplata za licenciu podľa tohto článku (napr. autorské práva k dokumentácii a licenčná zmluva na užívanie Dokumentácie)tejto Zmluvy je zahrnutá v cene za Dielo a Dodávateľovi nepatrí za poskytnutie tejto licencie žiadna ďalšia odplata.
	18. Ustanovenia týkajúce sa autorských práv uvedené v tejto Zmluve sú platné a účinné odo dňa uzatvorenia tejto Zmluvy po celú dobu trvania autorských práv a sú územne a množstevne neobmedzené.
	19. Záväzok Dodávateľa na svoje náklady a svoje nebezpečenstvo vytvoriť pre Objednávateľa Dielo podľa tejto Zmluvy obsahuje aj povinnosť Dodávateľa navrhnúť a vypracovať nasledovnú dokumentáciu:
		1. dokumentácia potrebná pre kolaudačné rozhodnutie vypracovaná na základe dokumentov Objednávateľa, ktoré boli predložené Dodávateľovi, najmä Súťažných podkladov, Ponuky a v súlade so stavebným povolením a ostatnými rozhodnutiami, povoleniami, opatreniami a stanoviskami príslušných orgánov a podmienkami v nich obsiahnutými s obsahom, v rozsahu a členení podľa dokumentov Objednávateľa, ktoré boli predložené Dodávateľovi, najmä Súťažných podkladov a Ponuky, inak v rozsahu potrebnom na zabezpečenie kolaudácie a splnenia účelu tejto Zmluvy, ktorú je Dodávateľ povinný predložiť Objednávateľovi na schválenie pred jej predložením príslušnému orgánu za účelom zabezpečenia vydania kolaudačného rozhodnutia, súčasťou tejto dokumentácie musí byť najmä stavebný denník, montážne listy, preberacie protokoly, dodávateľské listy, prehlásenia o zhode, revízie, vykonané skúšky tesnosti, certifikáty, záručné listy, protokoly o vykonaní skúšok a iné,
		2. dokumentácia skutočného realizovania stavby s obsahom, v rozsahu a členení potrebnom na zabezpečenie splnenia účelu tejto Zmluvy vyhotovená v súlade s príslušnými všeobecne záväznými právnymi predpismi (**DSRS**),
		3. montážna dokumentácia s obsahom, v rozsahu a členení podľa dokumentov Objednávateľa, ktoré boli predložené Dodávateľovi, najmä Súťažných podkladov a Ponuky, inak v rozsahu potrebnom na zabezpečenie splnenia účelu tejto Zmluvy, vyhotovená v súlade s príslušnými všeobecne záväznými právnymi predpismi (**Montážna dokumentácia**),
		4. prevádzková dokumentácia pre technologické zariadenia (za technologické zariadenie sa považuje prevádzkový alebo technický súbor zariadení, ktoré tvoria jeden funkčný celok, ktorý môže ale nemusí byť pevne spojený so Stavbou alebo jej časťou alebo je časťou komplexného zariadenia, pričom môže ísť aj o vyhradené alebo určené technologické zariadenia), ktorej súčasťou sú najmä, návody na obsluhu a údržbu jednotlivých strojov a zariadení, prevádzkové predpisy pre technologické zariadenia, s obsahom, v rozsahu a členení podľa dokumentov Objednávateľa, ktoré boli predložené Dodávateľovi, najmä Súťažných podkladov a Ponuky, inak v rozsahu potrebnom na zabezpečenie splnenia účelu tejto Zmluvy, vyhotovená v súlade s príslušnými všeobecne záväznými právnymi predpismi (**Prevádzková dokumentácia**),
		5. dokumentácia o kvalite prác - vypracovať kontrolný a skúšobný plán prác (Diela), plán užívania - analogicky so zákonom č. 254/1998 Z. z. o verejných prácach v znení neskorších právnych predpisov (**Dokumentácia o kvalite prác**),
		6. doklady, ktoré sú potrebné na prevzatie a na užívanie ktorejkoľvek časti Diela, pričom vo vzťahu k vyhradeným, resp. určeným technologickým zariadeniam je Dodávateľ povinný obstarať všetky certifikáty a doklady požadované právnymi predpismi na ich uvedenie do prevádzky, ako aj vykonať všetky právnymi predpismi požadované skúšky vo vzťahu k takýmto vyhradeným, resp. určeným technologickým zariadeniam, ktoré majú v zmysle právnych predpisov predchádzať ich uvedeniu do prevádzky,
		7. akákoľvek iná dokumentácia potrebná na riadne užívanie Diela a jeho právoplatnú kolaudáciu.
	20. Dodávateľ sa zaväzuje vypracovať dokumentáciu podľa bodu 2.19 v slovenskom jazyku. Pokiaľ sú doklady vzťahujúce sa na technologické zariadenie dodávané od zahraničného výrobcu alebo dodávateľa, ktoré sú potrebné na prevzatie a užívanie technologického zariadenia v českom jazyku, tieto môžu byť odovzdané v českom jazyku. To však nezbavuje Dodávateľa povinnosti zahrnúť aj tieto technologické zariadenia do vypracovania návodov na obsluhu a údržbu, ktoré musia byť vypracované v slovenskom jazyku a sú súčasťou prevádzkovej dokumentácie.
	21. Pred začatím skúšok vykonávaných podľa tejto Zmluvy je Dodávateľ povinný predložiť Objednávateľovi DSRS a príručky, Prevádzkovú dokumentáciu v súlade s touto Zmluvou; pričom dokumentácia má byť dostatočne podrobná tak, aby Objednávateľ mohol časť Diela, ku ktorému sa vzťahuje riadne prevádzkovať, udržovať, prípadne demontovať, znovu zmontovať, upravovať a opravovať. Takáto časť Diela sa nebude považovať za dokončenú pre účely prebratia podľa tejto Zmluvy dovtedy, kým táto Dokumentácia a príručky nebudú odovzdané Objednávateľovi.
	22. Súčasťou Diela podľa tejto Zmluvy je/sú aj:
		1. vykonanie všetkých potrebných skúšok a skúšobných prevádzok a s tým súvisiace predloženie príslušných dokladov a revíznych správ, t. j. všetkých skúšok, ktoré sú v zmysle všeobecne záväzných právnych predpisov potrebné pre úspešné uvedenie Diela do prevádzky a pre vykonanie kolaudačného konania, ktorého výsledkom bude právoplatné kolaudačné rozhodnutie, prípadne kolaudačné rozhodnutia pre celé Dielo,
		2. zabezpečenie predčasného užívania Diela a kolaudačného konania a vydania právoplatného kolaudačného rozhodnutia za súčinnosti Objednávateľa a technického dozoru na stavbe zabezpečeného Objednávateľom a
		3. všetky ďalšie výkony a činnosti, aj keď nie sú výslovne špecifikované v tejto Zmluve, avšak sú potrebné na to, aby Objednávateľ mohol bez akýchkoľvek vád a obmedzení Dielo použiť na plánovaný účel. Dodávateľ týmto potvrdzuje, že je mu známy účel, na ktorý sa Dielo zhotovuje.
	23. Dodávateľ sa zaväzuje vykonať Dielo riadne a včas (t. j. vykonať všetky výkony potrebné pre riadne a včasné ukončenie Diela) tak, aby zhotovené Dielo riadne zodpovedalo v celom rozsahu všetkým právnym predpisom a bolo na Dielo možné získať všetky právoplatné užívacie povolenia, najmä rozhodnutie o kolaudácii v zmysle príslušných právnych predpisov. Pod pojmom všetky výkony potrebné pre riadne a včasné zhotovenie Diela, sa rozumejú najmä všetky pre Dodávateľa potrebné: lešenia, paženia, oplotenia, staveniskové komunikácie, zdvíhacie mechanizmy, strážna služba, náklady na stavebný prúd, čistenie staveniska a odvoz stavebného odpadu zo Stavby, náklady za telefóny, náklady za sociálne prenosné hygienické, zariadenia, strojové vybavenie, vykonanie predpísaných skúšok, ochrany Diela pred poškodením a revízie a pod. Súčasťou povinností Dodávateľa spojených so zhotovením Diela je aj vykonanie všetkých potrebných a predpísaných opatrení pre zabezpečenie ochrany životného prostredia, ochrany zdravia a bezpečnosti osôb nachádzajúcich sa na Stavbe.
	24. Rozsah, kvalita a podmienky zhotovovania Diela môžu byť po dobu zhotovovania Diela menené iba v prípadoch a za podmienok, keď to táto Zmluva výslovne pripúšťa.
	25. Dodávateľ je povinný dodržať podmienky technickej kvality realizácie Diela podľa Prílohy č. 8 tejto Zmluvy.
	26. Objednávateľ je oprávnený kedykoľvek po uzatvorení tejto Zmluvy jednostranne písomne rozhodnúť o zúžení rozsahu Diela (t. j. odňať Dodávateľovi časť výkonov, ktoré je podľa tejto Zmluvy povinný vykonať). Dodávateľ je povinný takéto rozhodnutie Objednávateľa akceptovať bez akýchkoľvek výhrad a práva na náhradu škody, či akýchkoľvek iných finančných nárokov. Pre účely stanovenia ceny Diela zohľadňujúcej zúženie rozsahu Diela platí, že cena Diela stanovená v tejto Zmluve sa v takomto prípade znižuje o hodnotu prác a výkonov, ktoré v dôsledku rozhodnutia Objednávateľa Dodávateľ nebude realizovať. Hodnota nerealizovaných prác a výkonov bude stanovená na základe Oceneného výkazu výmer. V prípade, ak niektoré práce a výkony, o ktoré sa rozsah Diela zužuje, už boli Dodávateľom pred doručením písomného rozhodnutia Objednávateľa preukázateľne vykonané, Dodávateľ má právo požadovať od Objednávateľa primeranú kompenzáciu za ich vykonanie, inak nemá Dodávateľ právo na žiadne ďalšie finančné nároky súvisiace s rozhodnutím Objednávateľa o zúžení rozsahu Diela. Na určenie primeranej kompenzácie podľa bodu 2.26 tejto Zmluvy sa použije príslušná jednotková cena alebo sadzba za konkrétnu položku určenú v spôsobe výpočtu ceny v zmysle Oceneného výkazu výmer. Za práce a výkony, ktoré neboli uvedené v Ocenenom výkaze výmer nepatrí Dodávateľovi žiadna kompenzácia.
3. **Práva a povinnosti Zmluvných strán**
	1. Dodávateľ je povinný vykonať Dielo v dohodnutom rozsahu na svoje náklady, na svoje nebezpečenstvo a za podmienok uvedených v tejto Zmluve tak, aby bolo vykonané v súlade s/so:
		1. všeobecne záväznými právnymi predpismi, vrátane predpisov hygienických, o bezpečnosti a ochrane zdravia pri práci, protipožiarnej ochrane, ochrane životného prostredia, v súlade s platnými slovenskými technickými normami, európskymi normami a všeobecne záväznými nariadeniami platnými pre danú lokalitu,
		2. touto Zmluvou,
		3. Súťažnými podkladmi,
		4. Ponukou,
		5. platnými rozhodnutiami, záväznými stanoviskami, súhlasmi, vyjadreniami a povoleniami príslušných orgánov a iných dotknutých osôb v súvislosti s Dielom, ktoré budú platné a účinné v čase vykonávania Diela.
	2. V prípade rozporov medzi skutočnosťami vyplývajúcimi z bodu 3.1 tejto Zmluvy rozhoduje o určenom postupe Objednávateľ.
	3. Dodávateľ je ďalej povinný vykonať Dielo riadne tzn., bez chýb a nedostatkov a odovzdať ho Objednávateľovi v termíne dohodnutom v tejto Zmluve. Zmluvné strany sa pre účely vymedzenia pojmu *„riadne vykonať Dielo“* dohodli, že za riadne vykonané Dielo bude považované iba také Dielo, ktoré bude Dodávateľom vykonané bez zníženia požadovanej kvality, v rozsahu dohodnutom na základe tejto Zmluvy a Dielo bude možné využívať na dohodnutý účel, bude prevádzkyschopné a bude ho možné právoplatne skolaudovať.
	4. Dodávateľ je povinný zabezpečiť predčasné užívanie, kolaudačné konanie k Dielu a vydanie právoplatného kolaudačného rozhodnutia alebo kolaudačných rozhodnutí s tým, že Objednávateľ je povinný poskytnúť mu k splneniu tejto povinnosti všetku súčinnosť, ktorú môže Dodávateľ od Objednávateľa spravodlivo požadovať.
	5. Objednávateľ si vyhradzuje právo na doplnenie predmetu Diela o ďalšie práce a dodávky, a to i bez súhlasu Dodávateľa, ktorý je povinný tieto práce a dodatky Diela za úhradu vykonať. Taktiež si Objednávateľ vyhradzuje právo na vynechanie nejakej alebo ktorejkoľvek časti Diela, respektíve na vynechanie ktorejkoľvek práce, a to primerane znížiť cenu za Dielo, tak ako to predpokladá bod 2.26 tejto Zmluvy.
	6. Dodávateľ je povinný bez zbytočného odkladu, avšak najneskôr do 7 (*slovom: siedmych*) dní písomne upozorniť Objednávateľa na nevhodnú povahu vecí alebo materiálov prevzatých od Objednávateľa alebo na nevhodnú povahu pokynov, ktoré Dodávateľovi udelil Objednávateľ k vykonaniu Diela, v prípade ak Dodávateľ mohol a mal túto nevhodnosť vecí, materiálov, pokynov zistiť pri vynaložení odbornej starostlivosti.
	7. V prípade, že podľa všeobecne záväzných právnych predpisov, technických noriem alebo požiadaviek Objednávateľa, je potrebné, či už zo strany Dodávateľa alebo zo strany Objednávateľa, predložiť písomné správy alebo dokumentáciu, sú tieto správy alebo dokumentácia neoddeliteľnou súčasťou tejto Zmluvy.
	8. O priebehu realizácie Diela je Dodávateľ povinný viesť stavebný denník podľa zásad uvedených v tejto Zmluve.
	9. Nakoľko Dielo má byť vykonávané v mieste plnenia, ktoré je v neustálej prevádzke, pri vykonávaní Diela nemôže byť prevádzka miesta plnenie ohrozená. Z tohto dôvodu sa Zmluvné strany dohodli, že Dodávateľ môže vykonávať Dielo len v časoch vopred dohodnutých s Objednávateľom.
	10. Dodávateľ je povinný zabezpečiť predčasné užívanie časti Diela, respektíve skúšobnú prevádzku časti Diela v rámci predmetu zákazky Verejnej súťaže tak, aby bolo možné užívať predmetnú časť Diela v dostatočnom predstihu pred začatím ďalšej etapy realizácie Diela, prípadne po ukončení poslednej etapy realizácie Diela.
	11. Ak nie je v tejto Zmluve stanovené inak, zaplatí Dodávateľ všetky poplatky, výpožičné a ďalšie platby za prírodné materiály získané mimo staveniska a odvoz materiálov po demoláciách a výkopoch a ďalších nadbytočných materiálov (či už prírodných alebo umelých), okrem prípadu, kedy sa priestory pre ich uloženie nachádzajú na stavenisku a sú uvedené v tejto Zmluve.
4. **Čas a miesto plnenia**
	1. Nakoľko vykonanie Diela závisí od vydania stavebného povolenia, ktoré zabezpečuje Objednávateľ, Zmluvné strany sa dohodli, že Dodávateľ je oprávnený a zároveň povinný začať vykonávanie Diela alebo jeho časti až po výzve Objednávateľa, ktorú tento môže adresovať Dodávateľovi najskôr dňa 1. 1. 2025 a najneskôr dňa 31. 3. 2025. V tomto prípade platí primerane bod 2.15 tejto Zmluvy.
	2. Následne, po výzve Objednávateľa podľa bodu 4.1 tejto Zmluvy je Dodávateľ povinný začať vykonávanie Diela najneskôr do 14 (slovom: *štrnástich*) dní od jej doručenia.
	3. Dodávateľ sa zaväzuje zhotoviť Dielo podľa Harmonogramu, ktorý je obsahom Prílohy č. 5 tejto Zmluvy. Harmonogram je pre Zmluvné strany záväzný. Nakoľko je Harmonogram nastavený tak, že začiatok vykonávania Diela je deň 1. 1. 2025, Zmluvné strany sa dohodli, že v prípade, ak bude výzva podľa bodu 4.1 tejto Zmluvy doručená Dodávateľovi neskôr ako 14 (slovom: *štrnástich*) dní pred dňom 1. 1. 2025, Dodávateľ je povinný najneskôr v lehote 7 (slovom*: siedmych*) dní primerane aktualizovať Harmonogram tak, aby v ňom bolo reflektovaný aktuálny deň začiatku vykonávania Diela s tým, že termíny podľa bodov 4.4 až 4.9 tejto Zmluvy sa neposúvajú a Dodávateľ je povinný aktualizovať Harmonogram tak, aby boli dodržané. Aktualizovaný Harmonogram podlieha písomnému súhlasu Objednávateľa, ktorý ho nie je povinný odsúhlasiť, ak by bol v rozpore s touto Zmluvou. Po písomnom odsúhlasení aktualizovaného Harmonogramu sa tento stáva pre Zmluvné strany záväzným a nahradí Harmonogram, ktorý je Prílohou č. 5 tejto Zmluvy a stane sa novou Prílohou č. 5 tejto Zmluvy.
	4. Dodávateľ je povinný dokončiť vykonávanie časti Diela spočívajúcej v etape WP3 v celom rozsahu najneskôr v termíne uvedenom v Harmonograme. Tento termín je nemenný, a to aj v prípade, ak sa bude Harmonogram aktualizovať spôsobom podľa bodu 4.3 tejto Zmluvy. Zmluvné strany sa dohodli, že o dokončení vykonávania časti Diela spočívajúcej v etape WP3 spíšu zápisnicu, ktorá musí byť podpísaná oboma Zmluvnými stranami, a z ktorej musí byť zrejmý dátum dokončenia časti Diela spočívajúcej v etape WP3. Dodávateľ je povinný vyzvať Objednávateľa, aby sa dostavil na obhliadku dokončenej časti Diela spočívajúcej v etape WP3 a podpísal zápisnicu o dokončení vykonávania časti Diela spočívajúcej v etape WP3 tak, aby mal o nej Objednávateľ vedomosť aspoň 7 (slovom: *sedem*) dní vopred. Objednávateľ nepodpíše zápisnicu podľa tohto bodu 4.4 tejto Zmluvy, ak bude mať za to, že časť Diela spočívajúca v etape WP3 nie je riadne dokončená.
	5. V lehote aspoň 2 (slovom: *dva*) mesiace pred dokončením časti Diela spočívajúcej v etape WP3 je Dodávateľ povinný vyhotoviť a odovzdať Objednávateľovi všetku potrebnú dokumentáciu za účelom vykonania úspešného predčasného užívania.
	6. Následne je Dodávateľ v súčinnosti s Objednávateľom a technickým dozorom na stavbe zabezpečeným Objednávateľom povinný zabezpečiť predčasné užívanie tak, aby najneskôr v lehote 2 (slovom: *dvoch*) mesiacov odo dňa dokončenia časti Diela spočívajúcej v etape WP3 podľa bodu 4.4 tejto Zmluvy došlo k nadobudnutiu možnosti predčasného užívania týkajúcich sa tejto časti Diela. V prípade, ak stavebný úrad nariadi skúšobnú prevádzku tejto časti Diela, lehota podľa tohto bodu 4.6 sa primerane predĺži.
	7. Dodávateľ je povinný dokončiť vykonávanie časti Diela spočívajúcej v etape WP5 v celom rozsahu najneskôr do dňa 30. 9. 2026. Tento termín je konečným termínom aj dokončenie Diela, ako celku. Tento termín je nemenný, a to aj v prípade, ak sa bude Harmonogram aktualizovať spôsobom podľa bodu 4.3 tejto Zmluvy. Zmluvné strany sa dohodli, že o dokončení vykonávania časti Diela spočívajúcej v etape WP5 spíšu zápisnicu, ktorá musí byť podpísaná oboma Zmluvnými stranami, a z ktorej musí byť zrejmý dátum dokončenia časti Diela spočívajúcej v etape WP5. Dodávateľ je povinný vyzvať Objednávateľa, aby sa dostavil na obhliadku dokončenej časti Diela spočívajúcej v etape WP5 a podpísal zápisnicu o dokončení vykonávania časti Diela spočívajúcej v etape WP5 tak, aby mal o nej Objednávateľ vedomosť aspoň 7 (slovom: *sedem*) dní vopred.
	8. Ešte pre vykonaním časti Diela spočívajúcej v etape WP5 v celom rozsahu je Dodávateľ povinný najneskôr do dňa 30. 6. 2026 vyhotoviť a odovzdať Objednávateľovi všetku potrebnú dokumentáciu za účelom vykonania úspešného kolaudačného konania a vydania kolaudačného rozhodnutia/rozhodnutí týkajúcich sa tejto časti Diela. V prípade, ak stavebný úrad nariadi skúšobnú prevádzku tejto časti Diela, lehota podľa tohto bodu 4.8 tejto Zmluvy sa primerane predĺži.
	9. Následne je Dodávateľ v súčinnosti s Objednávateľom a technickým dozorom na stavbe zabezpečeným Objednávateľom povinný zabezpečiť kolaudačné konanie tak, aby najneskôr do dňa 30. 11. 2026 došlo k nadobudnutiu právoplatnosti kolaudačného rozhodnutia/rozhodnutí týkajúcich sa časti Diela spočívajúcej v etape WP3 a WP5 v celom rozsahu. V prípade, ak stavebný úrad nariadi skúšobnú prevádzku tejto časti Diela, lehota podľa tohto bodu 4.6 sa primerane predĺži. Deň 30. 11. 2026 je aj konečným termínom, kedy musí byť skolaudované celé Dielo.
	10. Doba medzi uzatvorením tejto Zmluvy a výzvou Objednávateľa podľa bodu 4.1 tejto Zmluvy slúži Dodávateľovi na zabezpečenie potrebného materiálu tak, aby bol Dodávateľ následne po výzve Objednávateľa spôsobilý dodržať termíny na zahájenie stavebných prác a dokončenie a odovzdanie Diela uvedené v tejto Zmluve.
	11. V prípade, ak má niektorá zo Zmluvných strán vedomosť o tom, že čas plnenia podľa tohto bodu 4. tejto Zmluvy nebude dodržaný, je povinná oznámiť to druhej Zmluvnej strane najneskôr do 7 (slovom: *siedmych*) dní, odkedy sa o tejto skutočnosti dozvedela.
	12. Miestom plnenia je areál podľa bodu 1.1 tejto Zmluvy (**Miesto plnenia**), ktorého presná poloha je uvedená v kapitole B.1 Súťažných podkladov – Opis predmetu zákazky, ktorá tvorí Prílohu č. 1 tejto Zmluvy.
	13. Dodávateľ sa zaväzuje udržiavať na pracovisku dostatočný počet pracovníkov, tak aby nemohlo dôjsť k omeškaniu s realizáciou Diela. Zmena Harmonogramu musí byť vopred písomne odsúhlasená Objednávateľom, iná ako odsúhlasená zmena Harmonogramu sa považuje za podstatné porušenie tejto Zmluvy. Pre vylúčenie pochybností, zápis na kontrolnom dni, ani zápis v stavebnom denníku nepostačuje.
	14. V prípade, ak Objednávateľ v priebehu realizácie Diela zistí, že dochádza k omeškaniu prác, resp. že Dielo bude dokončené s omeškaním vzhľadom na Harmonogram, môže požiadať Dodávateľa o písomné stanovisko k vytýkanému zisteniu (v prípade stavebných práv zápisom do stavebného denníka) a taktiež môže Objednávateľ požiadať Dodávateľa o vykonanie opatrení (vecne a časovo určených) k odstráneniu vytýkaných nedostatkov. V prípade, ak dochádza k omeškaniu Diela z dôvodu na strane iného subjektu ako Dodávateľ, ktorý pre Objednávateľa vykonáva práce a činnosti, na ktoré nadväzujú práce a činnosti Dodávateľa podľa tejto Zmluvy, alebo ktoré s týmito činnosťami súvisia, zaväzujú sa Zmluvné strany učiniť o tejto skutočnosti záznam do stavebného denníka podpísaný zástupcami oboch Zmluvných strán.
	15. Objednávateľ bude kontrolovať plnenie Harmonogramu minimálne 1 (slovom: *jeden*) krát mesačne s tým, že pokiaľ Dodávateľ nesplní naplánovanú prestavanosť Diela na daný kalendárny mesiac aspoň v rozsahu 95 % (slovom: *deväťdesiat päť percent*), t. j. za kalendárny mesiac nevykoná tie práce a výkony, ktorých rozsah predpokladá Harmonogram aspoň v rozsahu 95 % (slovom: *deväťdesiat päť percent*), Objednávateľ má nárok na zaplatenie zmluvnej pokuty vo výške 0,1 % z ceny pripadajúcej na časť Diela, ktorá mala byť vykonaná a postavená v daný mesiac za každý deň omeškania do vykonania nápravy, t. j. do dosiahnutia prestavanosti 100 %, o čom je následne povinný Objednávateľa informovať. V prípade, ak Dodávateľ aspoň 3 (slovom: *tri*) krát nesplní naplánovanú prestavanosť Diela na daný kalendárny mesiac aspoň v rozsahu 95 % (slovom: *deväťdesiat päť percent*), nie nevyhnutne nasledovne po sebe, považuje sa to za podstatné porušenie tejto Zmluvy. Uvedené sa nevzťahuje na meškanie s Harmonogramom, ktoré bude vopred písomne odsúhlasené Objednávateľom. V prípade, ak sa s vykonávaním Diela nezačne na začiatku kalendárneho mesiaca, prvým kontrolovaným obdobím bude obdobie od momentu vykonávania Diela až po ukončenie nasledujúceho kalendárneho mesiaca a následne sa bude kontrolovať mesačná prestavanosť Diela.
5. **Meranie a oceňovanie**
	1. Zmluvné strany sa dohodli, že Dielo bude merané a oceňované pre účely vykonávania platieb podľa tejto Zmluvy v súlade s týmto bodom 5. tejto Zmluvy.
	2. Kedykoľvek Objednávateľ požiada, aby bola nejaká časť Diela meraná, vydá v primeranom čase oznámenie Dodávateľovi, ktorý sa buď bezodkladne zúčastní merania alebo poskytne Objednávateľovi všetky podrobnosti vyžadované Objednávateľom.
	3. Ak sa Dodávateľ nezúčastní merania, bude meranie vykonané Objednávateľom (alebo v jeho mene) považované za správne. Ak nie je v tejto Zmluve uvedené inak, kedykoľvek bude Dielo merané zo záznamov, tieto budú pripravené Objednávateľom. Dodávateľ, ak a kedy bude o to požiadaný, sa zúčastní aby prekontroloval a odsúhlasil záznamy s Objednávateľom a po ich odsúhlasení ich podpíše. Ak sa tohto Dodávateľ nezúčastní, budú záznamy prijaté ako správne.
	4. Ak Dodávateľ prekontroluje záznamy a nebude s nimi súhlasiť alebo ich nepodpíše ako odsúhlasené, potom Dodávateľ vydá oznámenie Objednávateľovi o dôvodoch, pre ktoré tvrdí, že záznamy sú nesprávne. Po obdržaní tohto oznámenia je Objednávateľ povinný prehodnotiť záznamy a buď ich potvrdí alebo zmení. Ak Dodávateľ nevydá toto oznámenie Objednávateľovi do 14 (*slovom: štrnástich*) dní potom, čo bol požiadaný prekontrolovať záznamy, potom budú záznamy považované za správne.
	5. Ak nie je v tejto Zmluve uvedené inak a bez ohľadu na miestnu prax, bude sa merať netto skutočného množstva každej položky Diela a metóda merania bude v súlade s Oceneným výkazom výmer alebo s inými aplikovateľnými formulármi.
	6. Ak nie je v tejto Zmluve uvedené inak, Objednávateľ je povinný postupovať v súlade s touto Zmluvou, aby odsúhlasil alebo rozhodol o cene Diela tak, že ocení každú položku práce použitím dohodnutého alebo stanoveného merania v súlade s vyššie uvedeným a použitím príslušnej jednotkovej ceny alebo sadzby za túto položku určenú v spôsobe výpočtu ceny v zmysle Oceneného výkazu výmer za túto položku. Objednávateľ neodsúhlasí cenu Diela v prípade, ak množstvo ktorejkoľvek položky práce zistené meraním podľa tohto bodu 5. tejto Zmluvy presiahne množstvo určené vo Ocenenom výkaze výmer.
	7. V prípade, ak by došlo k zmene rozsahu Diela, cena sa určí tak, že sa použije príslušná jednotková cena alebo sadzba za konkrétnu položku určenú v spôsobe výpočtu ceny v zmysle Oceneného výkazu výmer buď za túto položku alebo, ak takáto položka nie je obsiahnutá, použitím cenníkových cien CENEKONU platných v deň podpisu tejto Zmluvy znížených o 25 %.
6. **Cena a platobné podmienky**
	1. Objednávateľ sa zaväzuje zaplatiť Dodávateľovi za vykonanie Diela zmluvnú cenu, ktorá predstavuje odplatu v rozsahu skutočne vykonaných výkonov a prác, ocenených a odsúhlasených podľa bodu 5. tejto Zmluvy Objednávateľom. Na prepočet zmluvnej ceny budú použité jednotkové ceny špecifikované v Ocenenom výkaze výmer, ktorý je obsahom Prílohy č. 4 tejto Zmluvy. Zmluvná cena predstavuje maximálnu a konečnú sumu za dodanie Diela a splnenie všetkých povinností podľa tejto Zmluvy (**Cena Diela**). Maximálna výška Ceny Diela je [●] (slovom: *[●]*) s DPH.
	2. Na meranie a oceňovanie sa použijú postupy podľa bodu 5. tejto Zmluvy (Meranie a oceňovanie). Cena, ktorá je v Ocenenom výkaze výmer definovaná mernou jednotkou bude oceňovaná prepočtom skutočne vykonaných prác s použitím príslušnej jednotkovej ceny definovanej v Ocenenom výkaze výmer, ktorý je obsahom Prílohy č. 4 tejto Zmluvy. Cena prác, ktorá je v Ocenenom výkaze výmer, ktorý je obsahom Prílohy č. 4 tejto Zmluvy definovaná ako cena za kompletnú dokončenú prácu (cena ktorá nie je definovaná mernou jednotkou) sa bude oceňovať a fakturovať po dokončení príslušnej práce.
	3. Pre odstránenie akýchkoľvek pochybností Zmluvné strany potvrdzujú, že na Cenu Diela nemá vplyv inflácia, zmena vstupných nákladov, zmena ciel alebo dovozných prirážok ani žiadne iné okolnosti, pokiaľ táto Zmluva výslovne nestanovuje inak.
	4. Dodávateľ nemá nárok na náhradu žiadnych výdavkov, nákladov, poplatkov, daní, odvodov ani akýchkoľvek iných platieb, ktoré mu vzniknú v súvislosti s touto Zmluvou, pokiaľ táto Zmluva výslovne nestanovuje inak.
	5. Nárok na zaplatenie Ceny Diela alebo jej časti si Dodávateľ uplatní vystavením faktúry s tým, že Zmluvné strany sa dohodli na mesačnej odplate za vykonané činnosti.
	6. V prípade, ak Dodávateľ v priebehu prípravy realizácie Diela dospeje k zisteniu, že odhadované množstvo akejkoľvek položky v Ocenenom výkaze výmer nie je správne, Dodávateľ je povinný bezodkladne, najneskôr do 10 (slovom: *desiatich*) dní, písomne informovať Objednávateľa o správnom množstve položky Oceneného výkazu výmer a predložiť dokumenty osvedčujúce zmenu v množstve položky Oceneného výkazu výmer. Zmeny v množstvách položiek v Ocenenom výkaze výmer podliehajú súhlasu Objednávateľa. Pre vylúčenie pochybností Zmluvné strany potvrdzujú, že Dodávateľ bude mať nárok na náhradu nákladov spojených so zmenou v množstve položky Oceneného výkazu výmer len v tom prípade, ak nebolo možné zo strany Dodávateľa zistiť, že odhadované množstvo akejkoľvek položky v Ocenenom výkaze výmer nie je správne už v čase podpisu tejto Zmluvy.
	7. Cena Diela zahŕňa aj náklady na zariadenie staveniska a jeho odstránenie, poplatky súvisiace s obstaraním všetkých povolení, súhlasov, schválení, stanovísk, vyjadrení, ktoré sú potrebné pre realizáciu tejto Zmluvy v súlade so všeobecne záväznými právnymi predpismi Slovenskej republiky a európskej legislatívy platnej v Slovenskej republike, s výnimkou stavebného povolenia a s tým súvisiacich potvrdení. Všetky činnosti spojené s užívaním pozemných komunikácii, zvláštnym užívaním pozemných komunikácií a s výnimkou činnosti v ochrannom pásme pozemných komunikácií počas výstavby a z nich vyplývajúcej potreby dočasného dopravného značenia a súvisiacich povolení orgánov štátnej správy zabezpečí Dodávateľ a všetky práce a materiály s nimi spojené budú súčasťou Ceny Diela. Náklady na územné a stavebné konanie znáša Objednávateľ.
	8. Objednávateľ a Dodávateľ výslovne vyhlasujú, že sú si vedomí, že Dodávateľ nie je oprávnený žiadať zmenu Ceny Diela z dôvodu, že si Dielo vyžadovalo práce a náklady, ktoré nebolo možné v čase uzatvorenia tejto Zmluvy predpokladať. V prípade, ak by došlo k vzniku takýchto prác a nákladov z dôvodu podmienok stanovených v územnom rozhodnutí alebo stavebnom povolení, a to v rozsahu o viac ako 3 % (slovom: *tri percentá*). Objednávateľ sa zaväzuje, že bude s Dodávateľom rokovať o prípadnom nahradení takýchto nákladov, nezaväzuje sa však ich uhradiť.
	9. Ohľadom prípadných prác nad rámec dohodnutý touto Zmluvou uzatvoria Zmluvné strany písomný dodatok k tejto Zmluve alebo samostatnú písomnú zmluvu. Do času, kým sa Zmluvné strany na takýchto prácach takýmto spôsobom nedohodnú, Dodávateľ ich nebude vykonávať.
	10. V prípade, ak by pred začatím vykonávania Diela došlo k zisteniu nepredvídateľných skutočností, ktoré bránia začatiu vykonávania Diela, napr. v súvislosti s podložím a pod., Zmluvné strany sa zaväzujú, že uzatvoria dodatok k tejto Zmluve, na základe ktorého Dodávateľ vykoná práce potrebné na to, aby sa mohlo začať vykonávať Dielo s tým, že tieto práce budú ocenené na základe pravidiel podľa bodu 5.7 tejto Zmluvy.
	11. Daňové doklady (faktúry) musia obsahovať náležitosti daňového dokladu podľa príslušných všeobecne záväzných právnych predpisov.
	12. Dodávateľ odovzdá Objednávateľovi po skončení každého mesiaca v 2 (slovom: *dvoch*) vyhotoveniach mesačný súpis uskutočnených prác a zisťovací protokol vo forme schválenej Objednávateľom, v ktorom podrobne doloží čiastky, o ktorých sa Dodávateľ domnieva, že na ne má právo spolu so zdôvodňujúcimi dokumentmi, ktoré budú zahŕňať správu o postupe prác v tomto mesiaci v súlade s Harmonogramom, a to najneskôr do 7 (slovom: *siedmeho*) mesiaca nasledujúceho po mesiaci, za ktorý sa mesačný súpis uskutočnených prác a zisťovací protokol predkladajú.
	13. Súpis uskutočnených prác bude obsahovať nasledujúce položky tak, ako to bude aplikovateľné a v uvedenom poradí:
		1. prepočet Ceny Diela za uskutočnené práce ku koncu mesiaca,
		2. všetky čiastky, ktoré majú byť odpočítané ako zádržné, vypočítané tak, že sa suma zádržného predstavujúca zábezpeku za zhotovované Dielo podľa bodu 7. tejto Zmluvy vo výške 10 % (slovom: *desať percent*) a suma zádržného predstavujúca záručnú zábezpeku podľa bodu 14. tejto Zmluvy vo výške 6 % (slovom: *šesť percent*) sa odpočíta z celkovej výšky uvedenej čiastky, t. j. z Ceny Diela bez DPH za uskutočnené práce ku koncu mesiaca,
		3. všetky ďalšie príplatky a odpočty, ktoré môžu byť splatné v súlade s touto Zmluvou alebo inak,
		4. odpočet čiastok potvrdených vo všetkých predchádzajúcich potvrdeniach faktúr.
	14. Objednávateľ do 14 (slovom: *štrnástich*) dní po obdržaní mesačného súpisu uskutočnených prác a zdôvodňujúcich dokumentov podľa tejto Zmluvy vydá Dodávateľovi potvrdenie čiastkovej faktúry, v ktorom sa uvedie čiastka, ktorú Objednávateľ spravodlivo stanoví ako splatnú spolu s odôvodnenými podrobnosťami alebo žiadosť o potvrdenie čiastkovej faktúry odmietne.
	15. Objednávateľ môže odmietnuť potvrdenie čiastkovej faktúry iba v prípade, ak:
		1. niektorá dodaná vec alebo uskutočnená práca objektívne nie je úplne v súlade s touto Zmluvou, cena potrebnej úpravy alebo výmeny môže byť odpočítaná od čiastky inak splatnej, pokiaľ úprava alebo výmena nie je dokončená, alebo
		2. Dodávateľ neuskutočnil, nevykonal alebo nevykonáva niektorú prácu alebo povinnosť v súlade s touto Zmluvou a bol o tejto skutočnosti informovaný Objednávateľom, môže Objednávateľ stanoviť hodnotu tejto práce alebo povinnosti a odpočítať ju od čiastky inak splatnej pokiaľ práca alebo povinnosť nie je vykonaná.
	16. Po vydaní potvrdenia čiastkovej faktúry Dodávateľ doručí Objednávateľovi faktúru - daňový doklad za uskutočnené plnenie na čiastku, ktorú Objednávateľ potvrdil za splatnú v potvrdení čiastkovej faktúry. Prvýkrát je Dodávateľ oprávnený vystaviť faktúru až po vydaní potvrdenia čiastkovej faktúry, ktorým sa schvaľuje mesačný súpis uskutočnených prác za prvý celý kalendárny mesiac od začatia prác, pričom táto faktúra bude zohľadňovať i všetky potvrdenia čiastkovej faktúry vydané Objednávateľom pred potvrdením čiastkovej faktúry, ktorým sa schvaľuje mesačný súpis uskutočnených prác za prvý celý kalendárny mesiac od začatia prác.
	17. Objednávateľ môže v ktoromkoľvek potvrdení faktúry vydanom počas trvania tejto Zmluvy vykonať zmenu alebo úpravu, ktorá mala byť správne vykonaná v niektorom predchádzajúcom potvrdení faktúry. Potvrdenie faktúry neznamená prijatie, schválenie, súhlas alebo spokojnosť Objednávateľa s prácami, ktorých sa faktúra týka.
	18. Objednávateľ zaplatí Dodávateľovi čiastku potvrdenú v potvrdení čiastkovej faktúry, prípadne konečnej faktúry do 30 (slovom: *tridsiatich*) dní od doručenia príslušnej faktúry na túto čiastku Objednávateľovi.
	19. Zo všetkých Dodávateľom vystavených faktúr je Objednávateľ oprávnený zadržať sumu vo výške 10 % (slovom: *desať percent*) predstavujúcu zábezpeku za zhotovované Dielo podľa bodu 7. tejto Zmluvy a sumu vo výške 6 % (slovom: *šesť percent*) predstavujúcu záručnú zábezpeku podľa bodu 14. tejto Zmluvy
7. **Zábezpeka za zhotovované Dielo**
	1. Zmluvné strany sa dohodli, že Objednávateľ je oprávnený zadržať z Ceny diela zábezpeku za zhotovované Dielo (**Zábezpeka za Dielo**) spôsobom uvedeným v tejto Zmluve.
	2. Výška Zábezpeky za Dielo je 10 % (slovom: *desať percent*) z Ceny diela bez DPH a Objednávateľ je oprávnený túto Zábezpeku za Dielo zraziť z každej faktúry vystavenej Dodávateľom podľa tejto Zmluvy.
	3. Zábezpeka za Dielo slúži na zabezpečenie riadneho a včasného splnenia akýchkoľvek záväzkov Dodávateľa podľa tejto Zmluvy a jej príloh (najmä na zabezpečenie riadneho a včasného zhotovenia Diela podľa tejto Zmluvy a jeho kolaudácie), ako aj na prípadnú náhradu škôd, jednotlivých zmluvných pokút a sankcií, ako aj iných oprávnených nárokov Objednávateľa v prípade porušenia zmluvných povinností Dodávateľa.
	4. Nepoužitá suma Zábezpeky za Dielo bude Objednávateľom Dodávateľovi vyplatená po právoplatnosti kolaudačného rozhodnutia/všetkých kolaudačných rozhodnutí vzťahujúcich sa na Dielo na základe písomnej žiadosti Dodávateľa do 30 (slovom: *tridsiatich*) pracovných dní od jej doručenia Objednávateľovi.
	5. Objednávateľ je oprávnený kedykoľvek použiť hodnotu zábezpeky za zhotovované Dielo na uspokojenie akýchkoľvek svojich nárokov voči Dodávateľovi vzniknutých podľa alebo na základe alebo v súvislosti s touto Zmluvou, pričom o takto použitú časť Zábezpeky za Dielo je Objednávateľ oprávnený znížiť najbližšie splatnú sumu požadovanú Dodávateľom. Takto doplnená suma Zábezpeky za Dielo môže byť opätovne Objednávateľom použitá podľa ustanovení tejto Zmluvy.
8. **Podmienky na vykonanie Diela**
	1. Dodávateľ je povinný v rámci predmetu Diela vykonať akékoľvek práce, služby, dodávky a výkony, ktoré sú potrebné trvale alebo dočasne k zahájeniu prác, dokončeniu a odovzdaniu Diela a k jeho riadnemu užívaniu.
	2. Dodávateľ je povinný vymenovať pre účely styku s Objednávateľom pre účely tejto Zmluvy svojho predstaviteľa (zástupcu), ktorý bude mať všetky právomoci potrebné na to, aby mohol konať v mene a na účet Dodávateľa podľa tejto Zmluvy. Ak predstaviteľ Dodávateľa má byť dočasne neprítomný na stavenisku počas realizácie Diela, musí pred svojou neprítomnosťou vymenovať vhodnú náhradnú osobu (za podmienky predchádzajúceho súhlasu Objednávateľa) a Objednávateľ musí byť o tejto skutočnosti informovaný.
	3. Kedykoľvek predstaviteľ Dodávateľa vykonáva konkrétnu činnosť vyžadujúcu súhlas Dodávateľa alebo akýchkoľvek jeho orgánov, má sa na účely tejto Zmluvy za to, že Dodávateľ alebo jeho príslušný orgán taký súhlas vydal.
	4. Dodávateľ nesie nebezpečenstvo škody na veciach, ktoré zabezpečil vo svojom vlastnom mene k vykonaniu Diela, nebezpečenstvo škody na materiáloch, ktoré boli použité k realizácii Diela a nebezpečenstvo škody na samotnom Diele, a to až do doby, kedy bude Dielo riadne vykonané, odovzdané a prevzaté Objednávateľom.
	5. Za veci prevzaté od Objednávateľa za účelom ich použitia k vykonaniu Diela alebo za iné prevzaté veci od Objednávateľa v súvislosti s vykonaním Diela, zodpovedá Dodávateľ ako skladovateľ.
	6. Dodávateľ je povinný pri realizácii Diela postupovať v súlade s touto Zmluvou, všeobecne záväznými právnymi predpismi, STN normami, inými normami, a to bez ohľadu na skutočnosti, že ide o normy záväzné či normy majúce odporúčací charakter, pokynmi a odporúčaniami výrobcov jednotlivých výrobkov a stavebných materiálov, či hmôt použitých pri realizácii Diela, ako i bežnými požiadavkami na výkon prác potrebných k realizácii Diela a pokynmi Objednávateľa. Pokiaľ porušením povinnosti uvedenej v predošlej vete vznikne nejaká škoda, nesie zodpovednosť za náklady a za škodu Dodávateľ.
	7. Dodávateľ po dobu realizácie Diela v plnej miere zodpovedá za bezpečnosť a ochranu zdravia všetkých osôb v priestore staveniska a zabezpečenie ich vybavenia ochrannými prostriedkami, ďalej Dodávateľ zodpovedá za výkon odborne spôsobilých osôb, dodržiavanie zákonníka práce, prevozu technických zariadení a vybavenia, a za dodržiavanie stanovených prevádzkových a organizačných podmienok. Dodávateľ je v rámci svojho záväzku tiež povinný zaistiť, aby pri realizácii Diela boli dodržané všetky právne predpisy vzťahujúce sa na bezpečnosť a ochranu zdravia pri práci (**BOZP**), najmä zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov (**Zákon o BOZP**) a dodržať ďalšie pravidlá BOZP podľa Prílohy č. 9 tejto Zmluvy (Zaistenie bezpečnosti a ochrany zdravia pri práci, ochrany pred požiarmi a ochrany životného prostredia). V prípade ak porušením nejaké všeobecne záväzného právneho prepisu vznikne škoda, nesie zodpovednosť za takúto škodu a s tým spojené náklady Dodávateľ.
	8. Dodávateľ je povinný byť poistený proti akýmkoľvek škodám spôsobeným jeho činnosťou, vrátane možných škôd spôsobených pracovníkmi Dodávateľa. Rovnaké podmienky je Dodávateľ povinný zabezpečiť aj u svojich subdodávateľov. Poistenie musí spĺňať podmienky podľa bodu 8.15.4 tejto Zmluvy.
	9. Pokiaľ činnosťou Dodávateľa dôjde k spôsobeniu škody Objednávateľovi alebo jeho subjektom z titulu opomenutia, nedbanlivosti alebo neplnením podmienok vyplývajúcich zo zákona, STN alebo iných noriem alebo vyplývajúcich z tejto Zmluvy, je Dodávateľ povinný bez zbytočného odkladu túto škodu odstrániť, a ak to nie je možné, tak finančne nahradiť. Všetky náklady s tým spojené znáša Dodávateľ.
	10. Nad rámec vyplývajúci z tejto Zmluvy sa Zmluvné strany výslovne dohodli, že výrobky a materiály použité k realizácii Diela musia byť bez výnimky v súlade s normou ISO 9001, ktorá definuje požiadavky na systém manažérstva kvality, ktorý musia spoločnosti zaviesť, aby splnili očakávania interných a externých zainteresovaných strán. Dodávateľ sa zaväzuje a ručí za to, že pri realizácii Diela použije materiály, ktoré majú platný doklad kvality v zmysle príslušnej legislatívy (certifikát, skúšku typu, atď.).
	11. Bez písomného súhlasu alebo bez požiadavky Objednávateľa nesmie byť použitý iný materiál, technológie alebo zmeny v porovnaní s tými, ktoré sú uvedené v Projektovej dokumentácii. Súčasne sa Dodávateľ zaväzuje a ručí za to, že pri realizácii Diela nepoužije žiadny materiál, o ktorom je v dobe realizácie Diela známe alebo o ňom Dodávateľ na základe svojich odborných znalostí môže konštatovať, že je škodlivý. Pokiaľ tak vykoná, je Dodávateľ povinný na svoje náklady dohodnúť okamžitú nápravu alebo po dohode s Objednávateľom poskytnúť primeranú zľavu z Ceny diela. Nárok na náhradu škody Objednávateľa tým nie je dotknutý.
	12. Pokiaľ budú pri realizácii Diela zistené skryté prekážky, je Dodávateľ povinný túto skutočnosť bezodkladne oznámi Objednávateľovi.
	13. Dodávateľ je povinný vždy pred zakrytím jednotlivých prác, konštrukcií a materiálu (ktoré sa pri ďalšom postupe prác stanú v dôsledku zakrytia nedostupnými alebo ťažko prístupnými alebo z iného dôvodu ťažko kontrolovateľnými) si nechať tieto konštrukcie a materiály odsúhlasiť Objednávateľom a tiež technickým dozorom Objednávateľa, a to formou písomného zápisu o prevzatí konštrukcií, či materiálov v stavebnom denníku. Ak sa tak nestane, je Dodávateľ na svoje náklady povinný na žiadosť Objednávateľa odkryť práce, ktoré boli zakryté, alebo ktoré sa stali neprístupnými, resp. ťažko prístupnými. Ku kontrole a odsúhlasení konštrukcií, ktoré majú byť zakryté, je Dodávateľ povinný prizvať Objednávateľa a technický dozor Objednávateľa, a to najmenej 3 pracovné dni vopred, pričom Objednávateľ a technický dozor Objednávateľa odsúhlasí, resp. neodsúhlasí uvedené práce, konštrukcie a materiály do 3 pracovných dní odo dňa žiadosti Dodávateľa. Pokiaľ sa Objednávateľ, či osoba predvádzajúce technický dozor Objednávateľa ocitne v omeškaní s vyjadrením súhlasu alebo nesúhlasu v lehote vyššie uvedenej, predĺži sa o dobu omeškania odovzdanie Diela podľa tejto Zmluvy. Dodávateľ však ani v prípade takého omeškania nie je oprávnený predmetné práce, konštrukcie a materiály zakryť.
	14. Právo primeraným spôsobom kontrolovať realizáciu Diela má tak isto Objednávateľ. Ak Objednávateľ zistí, že Dodávateľ porušuje svoje povinnosti vyplývajúce z tejto Zmluvy, môže Objednávateľ Dodávateľa požadovať, aby zaistil nápravu a vykonal Dielo riadnym spôsobom. V prípade, ak Dodávateľ neodstráni Objednávateľom vytýkané porušenia a pochybenia v primeranej lehote, môže Objednávateľ odstúpiť od tejto Zmluvy, pre vylúčenie pochybností sa takéto správanie Dodávateľa považuje za podstatné porušenie Zmluvy.
	15. Dodávateľ je ďalej povinný:
		1. bez zbytočného odkladu Objednávateľovi písomne oznámiť všetky skutočnosti, ktoré môžu mať vplyv na plnenie povinností vyplývajúcich z tejto Zmluvy,
		2. spolupracovať s tretími subjektmi určenými Objednávateľom na plnenie predmetu tejto Zmluvy a umožniť im riadny výkon ich činnosti, tak aby bolo zabezpečené riadne plnenie predmetu tejto Zmluvy,
		3. zabezpečiť, že na subdodávateľa Dodávateľa sa budú vzťahovať všetky povinnosti a požiadavky, ktoré kladie táto Zmluva na Dodávateľa,
		4. najneskôr do 15 (slovom: *pätnástich*) pracovných dní preukázať Objednávateľovi, že má uzatvorené stavebné montážne poistenie (CAR/EAR) vrátane zodpovednosti, ktoré sa vzťahuje na náhle poškodenie, odcudzenie alebo zničenie predmetu poistenia alebo jeho časti počas trvania výstavby akoukoľvek náhodnou udalosťou, a ktoré poskytuje ochranu proti škodám, poškodeniam, zničeniam alebo strate vzniknutým v súvislosti so stavebnou alebo montážnou činnosťou, vrátane škôd požiarom, živelnými rizikami alebo odcudzením. Súčasťou poistenia stavebno-montážnych rizík musí byť aj poistenie zodpovednosti za škodu vzniknutú inému subjektu, ktorú spôsobil Dodávateľ, subdodávateľa, pracovník Dodávateľa alebo iná osoba vykonávajúca Dielo podľa tejto Zmluvy v súvislosti s výstavbou alebo montážou budovaného Diela na stavenisku alebo v jeho bezprostrednom okolí. Predmetom poistenia musí byť budované stavebné alebo montážne Dielo realizované v súlade s platnými právnymi predpismi na základe schválenej projektovej dokumentácie vrátane príslušného materiálu, ktorý sa má stať súčasťou poisteného budovaného Diela a je uložený na mieste poistenia. stavebné montážne poistenie (CAR/EAR) sa musí vzťahovať aj na vybavenie a zariadenie staveniska slúžiace na realizáciu poisteného budovaného Diela, stavebné a montážne stroje, náradie a prístroje slúžiace na realizáciu poisteného budovaného Diela, existujúci majetok pre prípad škody vzniknutej v priamej súvislosti s výstavbou poisteného budovaného Diela. Súčasťou poistenia musí byť aj poistenie čistej finančnej škody vo výške 1 000 000,00 EUR (slovom: *jeden milión eur*). Poistné plnenie sa musí byť minimálne vo výške 5 % (slovom: *päť percent*) Ceny Diela bez DPH; porušenie povinností Dodávateľa 8.15.4 tejto Zmluvy sa považuje za podstatné porušenie tejto Zmluvy,
		5. Dodávateľ je povinný v rámci predmetu Diela vykonať akékoľvek práce, služby, dodávky a výkony, ktoré sú potrebné trvale alebo dočasne k začatiu prác, dokončeniu a odovzdaniu Diela a k jeho riadnemu užívaniu,
		6. Dodávateľ nesie nebezpečenstvo škody na veciach, ktoré zabezpečil vo svojom vlastnom mene k vykonaniu Diela, nebezpečenstvo škody na materiáloch, ktoré bol použité k realizácii Diela a nebezpečenstvo škody na samotnom Diele, a to až do doby, kedy bude Dielo riadne vykonané, odovzdané a prevzaté Objednávateľom,
		7. za veci prevzaté od Objednávateľa za účelom ich použitia k vykonaniu Diela alebo za iné prevzaté veci od Objednávateľa v súvislosti s vykonaním Diela, zodpovedá Dodávateľ ako skladovateľ,
		8. pokiaľ činnosťou Dodávateľa dôjde k spôsobeniu škody Objednávateľovi alebo jeho subjektom (zamestnanci, zmluvní partneri alebo akékoľvek iné osoby akokoľvek spolupracujúce s Objednávateľom) z titulu opomenutia, nedbanlivosti alebo neplnením podmienok vyplývajúcich zo zákona, STN alebo iných noriem alebo vyplývajúcich z tejto Zmluvy, je Dodávateľ povinný bez zbytočného odkladu túto škodu odstrániť, a ak to nie je možné, tak finančne nahradiť; všetky náklady s tým spojené znáša Dodávateľ,
		9. pokiaľ budú pri realizácii Diela zistené skryté prekážky, je Dodávateľ povinný túto skutočnosť bezodkladne oznámiť Objednávateľovi,
		10. zabezpečiť vytýčenie jestvujúcich podzemných a nadzemných vedení a inžinierskych sietí na stavenisku a súhlas a podmienky ich správcu pre vykonanie Diela, to všetko pred zahájením vykonávania Diela,
		11. strpieť výkon kontroly/auditu/kontroly na mieste súvisiaceho s dodávaným Dielom kedykoľvek počas platnosti a účinnosti tejto Zmluvy, a to oprávnenými osobami na výkon tejto kontroly/auditu a poskytnúť im všetku potrebnú súčinnosť,
		12. byť ku dňu uzatvorenia tejto Zmluvy zapísaný v registri partnerov verejnej správy v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov a po celú dobu trvania tejto Zmluvy udržiavať tento zápis, uvedené platí aj pre subdodávateľov Dodávateľa.
	16. Objednávateľ je povinný:
		1. poskytnúť plochy pre zariadenie staveniska v zmysle projektovej dokumentácie po dohode s Dodávateľom,
		2. ak je to možné z kapacitných dôvodov, umožniť využitie prípojok elektriny, pitnej vody a kanalizácie v zmysle projektovej dokumentácie počas vykonávania Diela za úhradu,
		3. napojiť Dielo alebo jeho časti na suroviny a energie a systém riadenia nevyhnutný pre príslušné skúšky, skúšobnú prevádzku a riadnu prevádzku s tým, že Dodávateľ je povinný špecifikovať jednotlivé odberné miesta, dimenzie a istenie; Zmluvné strany sa dohodli, že náklady na energie počas vykonávania Diela idú na ťarchu Dodávateľa, t. j. Dodávateľ je povinný znášať náklady na energie do momentu odovzdania Diela,
		4. určiť presné miesta pre osadenie jednotlivých meraní energií v zmysle Projektovej dokumentácie,
		5. poskytnúť energie a suroviny potrebné na uvedenie Diela alebo jeho časti do prevádzky,
		6. poskytnúť Dodávateľovi súčinnosť tam, kde tento záväzok vyplýva z tejto Zmluvy a tam, kde ho o to požiadal Dodávateľ, ak to možno od Objednávateľa spravodlivo požadovať,
		7. riadne a včas zaplatiť cenu Diela podľa tejto Zmluvy.
9. **Stavebný denník**
	1. Dodávateľ je povinný viesť odo dňa prevzatia staveniska stavebný denník, do ktorého je povinný zapisovať všetky skutočnosti rozhodné pre plnenie tejto Zmluvy. Dodávateľ je najmä povinný zapisovať údaje o spotrebovanom materiáli, pracovných výkonoch, časovom postupe prác, ako aj ich akosti, zdôvodnenie odchýlok vykonaných prác od dohodnutého harmonogramu prác, údaje o ďalších podstatných náležitostiach súvisiacich s realizáciou Diela a o ďalších skutočnostiach, ktoré Objednávateľ požaduje a pod. Povinnosť viesť stavebný denník končí odovzdaním a prevzatím Diela bez chýb a nedostatkov.
	2. V stavebnom denníku je nutné uviesť okrem iného:
		1. názov, sídlo, IČO Dodávateľa,
		2. názov, sídlo, IČO Objednávateľa,
		3. názov, sídlo, IČO subdodávateľov,
		4. prehlaď všetkých prevedených skúšok kvality,
		5. zoznam dokumentov stavby a Diela, vrátane všetkých zmien a dodatkov a
		6. zoznam dokladov a úradných opatrení, ktoré sa týkajú Diela.
	3. Všetky listy stavebného denníka musia byť očíslované.
	4. Zápisy do stavebného denníka zapisuje a podpisuje stavbyvedúci Dodávateľa alebo oprávnená osoba podľa zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov alebo zákona č. 201/2022 Z. z. o výstavbe po nadobudnutí jeho účinnosti, a to vždy ku dňu, kedy boli práce vykonané alebo kedy nastali okolnosti, vzťahujúce sa k predmetu Diela. Medzi jednotlivými záznamami nesmie byť vynechaná prázdna strana alebo prázdne miesto. Okrem stavbyvedúceho Dodávateľa a jeho oprávnených zástupcov môže do stavebného denníka vykonať zápis len Objednávateľ, prípadne poverený zástupca Objednávateľa, poverený zástupca technického dozoru Objednávateľa alebo príslušné štátne orgány.
	5. V prípade, ak nesúhlasí stavbyvedúci Dodávateľa so zápisom do stavebného denníka, ktorý vykonal Objednávateľ alebo ním poverený zástupca, alebo ním poverený technický dozor Objednávateľa, musí k tomuto zápisu Dodávateľ pripojiť svoje stanovisko najneskôr do 3-och pracovných dní, v prípade ak to nevykoná bude sa predpokladať, že stavbyvedúci Dodávateľa so zápisom súhlasí.
10. **Stavenisko**
	1. Staveniskom sa rozumie priestor určený pre stavbu a pre zariadenie staveniska.
	2. Objednávateľ odovzdá Dodávateľovi stavenisko, vrátane práv tretích osôb k nemu, a to najneskôr po právoplatnosti stavebného povolenia.
	3. Dodávateľ je povinný zriadiť stavenisko v potrebnom rozsahu, a to takým spôsobom, aby boli dodržané všetky všeobecne záväzné právny predpisy, STN a ďalšie technické normy bezpečnostné predpisy a normy, hygienické predpisy a normy, protipožiarne predpisy a normy ako i iné ostatné v úvahu prichádzajúce predpisy a normy.
	4. Dodávateľ je povinný dodržiavať na prevzatom stavenisku poriadok a čistotu a je povinný odstraňovať alebo zabezpečiť odstránenie stavebného odpadu, ktorý na stavenisku vznikne jeho prácami.
	5. Dodávateľ zaistí v prípade potreby oplotenie staveniska alebo iné vhodné zabezpečenie staveniska.
	6. Objednávateľ má právo na odmietnutie prevzatia Diela, ak nie je na stavenisku zabezpečený Dodávateľom poriadok, najmä v prípade ak sa na stavenisku nachádza odpad, ktorý vznikol pri stavebných prácach vykonávaných Dodávateľom a pod.
	7. Dodávateľ je povinný zabezpečiť vypratanie staveniska v lehote do 7 (slovom: *siedmych*) dní od dokončenia Diela a odovzdať Dielo Objednávateľovi.
	8. Dodávateľ je povinný zlikvidovať alebo zabezpečiť likvidáciu akéhokoľvek odpadu bez ohľadu na jeho rozsah a povahu, ktorý vznikne v priebehu realizácie Diela na stavenisku, a to na vlastné náklady a nebezpečenstvo.
11. **Odovzdanie a prevzatie Diela**
	1. Odovzdaním a prevzatím Diela sa rozumie úplné a riadne dokončenie všetkých prác a dodávok podľa tejto Zmluvy, vypratanie staveniska a odovzdanie všetkej potrebnej dokumentácie k riadnemu užívaniu Diela s tým, že Dielo musí byť určené na predčasné užívanie. V prípade, ak nie sú splnené podmienky na riadne a včasné odovzdanie Diela, považuje sa Dielo za nespôsobilé k odovzdaniu a prevzatiu a takéto Dielo sa považuje za nedokončené.
	2. Dielo sa bude odovzdávať v dvoch etapách, a to po určení predčasného užívania časti Diela spočívajúcej v etape WP3 a po určení predčasného užívania časti Diela spočívajúcej v etape WP5.
	3. Dodávateľ je povinný odovzdať časť Diela spočívajúcu v etape WP3 najneskôr v termíne podľa bodu 4.6 tejto Zmluvy.
	4. Dodávateľ je povinný odovzdať časť Diela spočívajúcu v etape WP5 najneskôr v termíne podľa bodu 4.9 tejto Zmluvy.
	5. Dodávateľ je povinný vopred písomne oznámiť Objednávateľovi termín odovzdania časti Diela, a to najneskôr 10 (slovom: *desať*) pracovných dní predo dňom, kedy bude časť Diela/Dielo pripravené na odovzdanie.
	6. Dodávateľ je povinný pripraviť a doložiť pri preberacom konaní:
		1. zápisy a osvedčenia o vykonaných skúškach použitých výrobkov a materiálov, atesty, certifikáty, prehlásenia o zhode,
		2. zápisy o vykonaných prácach a konštrukcií použitých v priebehu prác,
		3. zápisy o testovaní samotného zariadenia, o prevedených revíznych a prevádzkových skúškach,
		4. stavebný denník,
		5. zakreslenie skutočného prevedenia Diela, vrátane inžinierskych sietí do dokumentácie, ktorá bude Dodávateľom odovzdaná Objednávateľovi,
		6. prípadne iné doklady iné, ktoré vyplývajú zo všeobecne platných a záväzných právnych predpisov alebo vyplývajúce z vydaného stavebného povolenia, a ktoré sú nevyhnutné ku kolaudačnému konaniu vzťahujúce sa na Dielo, napr. doklady o vytýčení stavby, o zameraní stavby a prípojky inžinierskych sietí a pod.
		7. záručné listy, originály a návody v slovenskom jazyku,
		8. všetky ďalšie dokumenty, ktoré sú potrebné na účely riadnej prevádzky Diela alebo jeho časti, či už podľa tejto Zmluvy, všeobecne záväzných právnych predpisov alebo bežnej obchodnej praxe.
	7. V prípade, ak niektorý z dokladov uvedených v bode 11.6 tejto Zmluvy bude pri odovzdaní Diela alebo jeho časti chýbať, bude sa Dielo alebo jeho časť považovať za nedokončené riadne a včas.
	8. V prípade výskytu akýchkoľvek chýb alebo nedostatkov, bez ohľadu na ich závažnosť a rozsah, nie je Objednávateľ povinný Dielo alebo jeho časť prevziať.
	9. Objednávateľ má právo odmietnuť prevzatie Diela alebo jeho časti aj pre ojedinelé drobné chyby, ktoré samé o sebe a ani v spojení s inými chybami nebránia užívaniu Diela alebo jeho časti z funkčného alebo estetického hľadiska, ani jeho užívanie podstatným spôsobom neobmedzujú. V prípade, ak bude Dielo napriek drobným chybám uvedeným v tomto bode 11.9 tejto Zmluvy prevádzkyschopné a vykonané v súlade so všeobecne záväznými právnymi predpismi, Zmluvní strany sa môžu dohodnúť na jeho predčasnom užívaní.
	10. O priebehu preberacieho konanie Objednávateľ vyhotoví zápisnicu o odovzdaní a prevzatí Diela alebo jeho časti (**Protokol**), v ktorom sa okrem iného uvedie aj súpis chýb a nedostatkov Diela alebo jeho časti, termín na odstránenie nedostatkov Diela alebo jeho časti. V prípade ak Objednávateľ odmietne Dielo alebo jeho časť prebrať, je povinný túto skutočnosť zapísaná do protokolu s dôvodmi.
	11. V prípade, ak Dielo alebo jeho časť pri odovzdávaní malo chyby a/alebo nedostatky, je Dodávateľ v dohodnutej lehote povinný ich odstrániť. Po odstránení chýb a/alebo nedostatkov Diela alebo jeho časti Zmluvné strany zopakujú protokolárny postup odovzdania a prevzatia Diela alebo jeho časti uvedený v bodoch 11.1 až 11.10  tejto Zmluvy (**Záverečný protokol**). Tento Záverečný protokol bude podpísaný oboma Zmluvnými stranami s konštatovaním, že Dielo alebo jeho časť je zhotovené a odovzdané riadne a bez chýb.
12. **Vlastnícke právo k Dielu a nebezpečenstvo škody na Diele**
	1. Výlučným vlastníkom zhotovovaného Diela je od počiatku Objednávateľ.
	2. Vlastníkom jednotlivých hnuteľných vecí (ktorými sa rozumejú najmä komponenty, materiál, výrobky) použitých na vykonanie Diela je Objednávateľ, pričom vlastníkom týchto vecí sa stáva v momente ich prevzatia, t. j. dňom doručenia týchto vecí na stavenisko.
	3. Vzhľadom na ustanovenie bodov 12.1 a 12.2 tejto Zmluvy nie je Dodávateľ oprávnený dohodnúť v žiadnej zmluve so Subdodávateľom výhradu vlastníckeho práva k Dielu, ani na veci (najmä žiaden materiál, komponenty, výrobky a iné časti Diela) použité na vykonanie Diela. Dodávateľ je zároveň povinný zabezpečiť, aby každý jeho Subdodávateľ zahrnul do svojich zmlúv s ďalšími Subdodávateľmi zákaz dohodnutia výhrady vlastníckeho práva. Dodávateľ berie na vedomie, že prípadné porušenie tejto povinnosti z jeho strany, alebo zo strany jeho akéhokoľvek Subdodávateľa, nemá za následok zmenu vlastníckeho práva Objednávateľa k Dielu, ani k veciam použitým na realizáciu Diela. Ak Dodávateľ poruší povinnosť uviesť zákaz výhrady vlastníckeho práva k Dielu a k veciam použitým na realizáciu Diela do zmlúv so svojimi Subdodávateľmi vzniká Objednávateľovi nárok na zmluvnú pokutu, pričom Dodávateľ taktiež zodpovedá v plnom rozsahu Objednávateľovi za všetku tým spôsobenú škodu.
	4. Dodávateľ sa zaväzuje, že všetky materiály, komponenty, výrobky a iné časti Diela, ktoré použije na vykonanie Diela, budú bez akýchkoľvek právnych vád (nebudú predmetom záložného práva, iných práv tretích osôb, predmetom exekučného konania, nebudú poňaté do konkurznej či reštrukturalizačnej podstaty a pod.), a že Dodávateľ bude v čase ich dodania neobmedzeným vlastníkom týchto materiálov, komponentov, výrobkov a iných častí Diela.
	5. Objednávateľ je výlučným vlastníkom všetkých vecí, dokumentov, podkladov odovzdaných Dodávateľovi na riadne a včasné zhotovenie Diela, a to po celú dobu zhotovovania Diela Dodávateľom. Dodávateľ je povinný a oprávnený použiť všetky veci, dokumenty, podklady odovzdané mu Objednávateľom na zhotovenie Diela výlučne na účel zhotovenia Diela podľa tejto Zmluvy. Akékoľvek iné použitie vecí, dokumentov, podkladov odovzdaných Dodávateľovi Objednávateľom je zakázané a bude Objednávateľom považované za podstatné porušenie tejto Zmluvy. Po riadnom zhotovení Diela, ako aj v prípade predčasného ukončenia tejto Zmluvy, je Dodávateľ povinný všetky veci, dokumenty, podklady odovzdané mu Objednávateľom na zhotovenie Diela vrátiť Objednávateľovi.
	6. Nebezpečenstvo škody na Diele znáša od odovzdania staveniska Dodávateľ. Nebezpečenstvo škody na Diele prechádza na Objednávateľa momentom protokolárneho odovzdania a prevzatia Diela. V prípade poškodenia, straty alebo zničenia už vykonaných prác a dodaných materiálov pred ich prevzatím je Dodávateľ povinný ich bezodkladne opraviť alebo nahradiť na vlastné náklady tak, aby boli pri odovzdaní a prevzatí Diela v súlade s touto Zmluvou, a aby nevykazovali žiadne vady ani poškodenia.
	7. Dodávateľ zodpovedá za všetky škody na Stavbe, zariadeniach a pozemkoch (aj mimo územia staveniska), ktoré vzniknú Objednávateľovi alebo tretím osobám a na veciach pri realizácii prác bez ohľadu na to, či tieto boli vykonávané zamestnancami Dodávateľa alebo jeho Subdodávateľmi. Dodávateľ sa zaväzuje, že akúkoľvek škodu spôsobenú pri vykonávaní Diela odstráni uvedením do pôvodného stavu, alebo úhradou vzniknutej sumy náhrady škody v celej výške.
13. **Záruka a záručná doba**
	1. Vykonané Dielo má chyby, ak nezodpovedá výsledku určenému touto Zmluvou a nezodpovedá účelu, na ktorý bude Dielo slúžiť.
	2. Dodávateľ zodpovedá za chyby, ktoré má Dielo v čase jeho odovzdania Objednávateľovi a za chyby, ktoré má Dielo po jeho odovzdaní Objednávateľovi, ak boli tieto chyby spôsobené porušením povinností Dodávateľa.
	3. Dodávateľ poskytuje na Dielo uvedené záručnú dobu v celkovej dĺžke 72 (slovom: *sedemdesiatdva*) mesiacov, ktorá začína plynúť odo dňa riadneho odovzdania Diela (**Záručná doba**) alebo jeho časti.
	4. Objednávateľ je povinný nárok na zodpovednosť za chyby Diela uplatniť u Dodávateľa najneskôr do skončenia Záručnej doby (**Reklamácia**). V Reklamácii musí Objednávateľ uviesť chyby s ich podrobným opisom alebo aspoň s opisom, ako sa daná chyba na Diele prejavuje. Ďalej v Reklamácii môže Objednávateľ uviesť, akým spôsobom požaduje odstránenie chyby alebo či Objednávateľ požaduje finančnú náhradu.
	5. Dodávateľ je povinný najneskôr do 48 (slovom: *štyridsiatich ôsmich*) hodín od momentu doručenia Reklamácie písomne oznámiť Objednávateľovi, či reklamáciu uznáva alebo z akých dôvodov nie je možné Reklamáciu uznať. Pokiaľ Dodávateľ nedodrží svoje povinnosti vyplývajúce z predchádzajúcej vety, má sa za to, že Reklamácia bola zo strany Dodávateľa uznaná.
	6. Dodávateľ je povinný začať s odstraňovaní reklamovaných chýb najneskôr do 48 (slovom: *štyridsiatich ôsmich*) hodín od momentu doručenia Reklamácie, pričom reklamované chyby je povinný odstrániť bez zbytočného odkladu, najneskôr však do 7 (slovom: *siedmych*) dní odo dňa, kedy mu bola Reklamácia doručená, pokiaľ nie je Zmluvnými stranami dohodnuté inak. To neplatí ak ide o chyby majúce charakter havárie. Pre havárie situácie platia podmienky ustanovené v bodoch 13.7 a nasl. tejto Zmluvy.
	7. Za Reklamáciu majúcu charakter havárie budú považované najmä situácie, kedy v dôsledku chyby dochádza k úniku vody, plynu, dôjde k poruche na plynovom, vodovodnom, vykurovacom alebo elektrickom vedení, dôjde k poruche na elektrickom zariadení v dôsledku čoho bude dochádzať k prerušeným dodávkam elektriny, vody, plynu do Diela, dôjde k porušeniu statiky stavby alebo jej časti, dôjde k porušeniu dodávky tepla v zimnej sezóne, alebo k akémukoľvek ohrozeniu života, zdravia alebo majetku osôb bývajúcich v Diele, alebo dôjde k inej situácii majúcej charakter havárie.
	8. V prípade Reklamácie chyby, ktorá vykazuje charakter havárie, je Dodávateľ povinný v prípade pripomienok zo strany Objednávateľa na odstránenie chýb, odstrániť vytýkané chyby, a to v deň obdržania Reklamácie. Dodávateľ je povinný takéto chyby odstrániť v čo najkratšom čase. V prípade, ak odstránenie chýb nie je z technického hľadiská možné okamžite, je Dodávateľ povinný oznámiť Objednávateľovi lehotu v akej by bolo možné danú chybu odstrániť. V prípade, že sa bude jednať o chybu, ktorú nie je možné bezodkladne odstrániť je Dodávateľ povinný vykonať aspoň také opatrenia, ktoré by zabránili vzniku ďalších škôd.
	9. Reklamáciu je možné uplatniť neskôr do posledného dňa Záručnej doby, pričom i Reklamácia odoslaná Objednávateľom v posledný deň Záručnej doby sa považuje za včasne uplatnenú.
	10. Záručná doba na Dielo alebo jeho časť sa predlžuje o dobu, ktorej začiatok je stanovený na deň oznámenia Reklamácie až do momentu odstránenia reklamovanej chyby alebo do dňa kedy bolo Objednávateľovi oznámené, že daná Reklamácia nebola uznaná.
	11. Dodávateľ sa nemôže zbaviť zodpovednosti za chyby Diela tým, že túto chybu Diela spôsobila len chyba v stavebnej dokumentácii dodanej osobou, ktorú si Objednávateľ zvolil alebo len zlyhanie dozoru nad stavbou vykonávaného osobou, ktorú si Objednávateľ zvolil.
	12. Dojednaniami uvedenými v tomto článku tejto Zmluvy nie sú dotknuté nároky Objednávateľa z chýb vyplývajúce z príslušných právnych predpisov a nárok na náhradu škody.
	13. Dodávateľ zodpovedá za akúkoľvek škodu spôsobenú Objednávateľovi v dôsledku právnych chýb Diela a iných chýb Diela, za ktoré zodpovedá Dodávateľ, vrátane ušlého zisku.
14. **Podmienky pre záruku v trvaní Záručnej doby**
	1. Touto Zmluvou sa Dodávateľ zaväzuje vykonávať pre Objednávateľa pravidelný servis, údržbu a opravy podľa Prílohy č. 10 k tejto Zmluve. *(pozn. túto prílohu bude tvoriť buď minimálny servis podľa Súťažných podkladov alebo ten, ktorý v Ponuke uvedie úspešný uchádzač).*
	2. Cena za vykonávanie pravidelného servisu, údržby a opráv podľa tohto článku 14. tejto Zmluvy je súčasťou Ceny za Dielo a Dodávateľ nemá v súvislosti s plnením týchto povinností nárok na iné finančné plnenie.
15. **Záručná zábezpeka**
	1. Výška záručnej zábezpeky je 6 % (slovom: *šesť percent*) z Ceny diela bez DPH a Objednávateľ je oprávnený túto záručnú zábezpeku uplatniť z každej faktúry vystavenej Dodávateľom podľa tejto Zmluvy (**Záručná zábezpeka**).
	2. Záručnú zábezpeku je Objednávateľ oprávnený použiť na odstránenie akýchkoľvek vád Diela počas plynutia záručnej doby, ako aj na uspokojenie svojich nárokov na náhradu škody voči Dodávateľovi, vrátane akýchkoľvek nárokov Objednávateľa vyplývajúcich z tejto Zmluvy.
	3. Objednávateľom nepoužitá suma Záručnej zábezpeky bude Dodávateľovi vyplatená na základe jeho písomnej žiadosti do 30 (slovom: *tridsiatich*) pracovných dní od po uplynutí Záručnej doby pre poslednú časť Diela. V prípade, ak po uplynutí Záručnej doby nebudú Dodávateľom riadne odstránené všetky vady reklamované Objednávateľom, Objednávateľ je oprávnený znížiť sumu nepoužitej Záručnej zábezpeky o sumu zodpovedajúcu výške predpokladaných nákladov na ich odstránenie. Táto čiastka môže byť Objednávateľom zadržaná až do odstránenia poslednej z reklamovaných vád Dodávateľom, resp. treťou osobou určenou Objednávateľom.
	4. Záručná zábezpeka, alebo jej časť, môže byť s predchádzajúcim a výslovným písomným súhlasom Objednávateľa nahradená bankovou zárukou, ktorej platnosť presiahne o 3 (slovom: *tri*) mesiace Záručnú dobu na Dielo. Text bankovej záruky musí byť pred jej vystavením písomne odsúhlasený Objednávateľom. V prípade, že Dodávateľ požiada Objednávateľa o nahradenie Záručnej zábezpeky bankovou zárukou podľa tohto bodu 15.4 tejto Zmluvy tým, že predloží Objednávateľovi originál bankovej záruky s vopred odsúhlaseným znením zo strany Objednávateľa, Objednávateľ prijme takúto bankovú záruku a uhradí Záručnú zábezpeku Dodávateľovi voči tejto bankovej záruke do 30 (slovom: *tridsiatich*) pracovných dní od doručenia písomnej žiadosti Dodávateľa, ktorej prílohou bude originál bankovej záruky definovanej vyššie.
	5. Prípadné predčasné vyplatenie Záručnej zábezpeky Objednávateľom nemá akýkoľvek vplyv na záručné povinnosti a zodpovednosť Dodávateľa za vady Diela.
	6. V prípade, ak by nároky Objednávateľa voči Dodávateľovi viažuce sa na zodpovednosť Dodávateľa za vady prevýšili sumu Záručnej zábezpeky, použitie Záručnej zábezpeky Objednávateľom bude považované iba za čiastočné uspokojenie jeho nárokov. Dodávateľ je však naďalej povinný uhradiť Objednávateľovi sumu, ktorá nebola uspokojená zo Záručnej zábezpeky, a to bez výhrad do 15 (slovom: *pätnástich*) dní od výzvy Objednávateľa na jej zaplatenie.
	7. Objednávateľ je oprávnený kedykoľvek použiť hodnotu Záručnej zábezpeky na uspokojenie akýchkoľvek svojich nárokov voči Dodávateľovi vzniknutých podľa a/alebo na základe a/alebo v súvislosti s touto Zmluvou.
16. **Zmluvné pokuty**
	1. Zmluvné strany sa dohodli, že Objednávateľ môže od Dodávateľa požadovať nasledujúce zmluvné pokuty:
		1. zmluvnú pokutu vo výške 0,5 % z Ceny Diela bez DPH za časť Diela spočívajúcu v etape WP3 za každý aj začatý kalendárny deň omeškania Dodávateľa s vykonaním časti Diela spočívajúcej v etape WP3, ako to predpokladá bod 4.4 tejto Zmluvy,
		2. zmluvnú pokutu vo výške 0,5 % z Ceny Diela bez DPH za časť Diela spočívajúcu v etape WP5 za každý aj začatý kalendárny deň omeškania Dodávateľa s vykonaním časti Diela spočívajúcej v etape WP5, ako to predpokladá bod 4.7 tejto Zmluvy,
		3. zmluvnú pokutu vo výške 0,5 % z Ceny Diela bez DPH za časť Diela spočívajúcu v etape WP3 za každý aj začatý kalendárny deň omeškania Dodávateľa s odovzdaním časti Diela spočívajúcej v etape WP3, ako to predpokladá bod 11.3 tejto Zmluvy,
		4. zmluvnú pokutu vo výške 0,5 % z Ceny Diela bez DPH za časť Diela spočívajúcu v etape WP5 za každý aj začatý kalendárny deň omeškania Dodávateľa s odovzdaním časti Diela spočívajúcej v etape WP5, ako to predpokladá bod 11.4 tejto Zmluvy,
		5. zmluvnú pokutu vo výške 0,1 % z Ceny Diela bez DPH za časť Diela spočívajúcu v etape WP3 za každý aj začatý kalendárny deň omeškania Dodávateľa so splnením povinnosti podľa bodu 4.5 tejto Zmluvy,
		6. zmluvnú pokutu vo výške 0,1 % z Ceny Diela bez DPH za časť Diela spočívajúcu v etape WP5 za každý aj začatý kalendárny deň omeškania Dodávateľa so splnením povinnosti podľa bodu 4.8 tejto Zmluvy,
		7. zmluvnú pokutu vo výške 0,5 % z Ceny Diela bez DPH za každú chybu a za každý aj začatý kalendárny deň omeškania Dodávateľa s odstránením chýb Diela, ktoré boli Objednávateľom zistené pri preberacom konaní Diela, resp. počas záverečnej kontroly Diela,
		8. zmluvnú pokutu vo výške 0,5 % z Ceny Diela bez DPH za každú chybu a za každý aj začatý kalendárny deň omeškania Dodávateľa s odstránením chýb, ktoré boli Objednávateľom vytýkané v rámci Reklamácie,
		9. zmluvnú pokutu vo výške 0,5 % z Ceny Diela bez DPH za každý aj začatý deň omeškania Dodávateľa v prípade, ak Dodávateľ riadne a včas nevypratal stavenisko, maximálne však do výšky 10 000 EUR bez DPH,
		10. V prípade porušenia záväzku zákazu dohodnutia výhrady vlastníctva podľa bodu 12.3 tejto Zmluvy má Objednávateľ voči Dodávateľovi nárok na zaplatenie zmluvnej pokuty vo výške 10% (slovom: *desať percent*) z Ceny diela.
	2. Dodávateľ je povinný, okrem vyššie uvedeného, uhradiť Objednávateľovi zmluvnú pokutu za porušenie nižšie uvedených povinnosti, a to aj v prípade ich kumulácie alebo opakovaného porušenia povinností:
		1. zmluvná pokuta vo výške 100 EUR bez DPH za každý prípad nepoužívanie ochranných pomôcok,
		2. zmluvná pokuta vo výške 100 EUR bez DPH za každý prípad použitia nevyhovujúceho lešenia,
		3. zmluvná pokuta vo výške 100 EUR bez DPH za každý prípad zistenia elektronáradia bez príslušnej revízie,
		4. zmluvná pokuta vo výške 500 EUR bez DPH za každý prípad opakovaného hrubého porušenia Zákona o BOZP; za hrubé porušenie Zákona o BOZP sa považuje, také porušenie Zákona o BOZP, ktoré je spôsobilé spôsobiť škodu vo výške 1 000 EUR bez DPH a viac, prípadne škodu na zdraví alebo živote bez finančného ohodnotenia.
	3. V prípade omeškania so zaplatením faktúry, i zálohovej, je Objednávateľ povinný zaplatiť Dodávateľovi úrok z omeškania vo výške 0,05 % z dlžnej čiastky za každý deň omeškania. To neplatí v prípade, ak je faktúra vystavená nesprávne a z toho dôvodu vrátená Dodávateľovi, v takomto prípade nie je Objednávateľ v omeškaní.
	4. Pohľadávka na zaplatenie zmluvnej pokuty podľa tejto Zmluvy vznikne len za podmienky, že Objednávateľ písomne vyzve Dodávateľa na zaplatenie zmluvnej pokuty; táto pohľadávka je potom splatná v lehote uvedenej v písomnej výzve na zaplatenie zmluvnej pokuty.
	5. Zaplatením zmluvných pokút podľa tejto Zmluvy nie je dotknuté právo Objednávateľa alebo Dodávateľa na náhradu škody v plnej výške bez ohľadu na výšku zmluvnej pokuty. Zaplatením zmluvnej pokuty nie je ďalej dotknutá ani povinnosť Dodávateľa splniť záväzky vyplývajúce z tejto Zmluvy.
	6. Objednávateľ je oprávnený požadovať od Dodávateľa aj zaplatenie ďalších pokút uvedených na iných miestach v tejto Zmluve alebo jej prílohách.
17. **Kontrola Diela**
	1. Objednávateľ je oprávnený na základe predchádzajúcej žiadosti v prítomnosti Dodávateľa vykonať u Dodávateľa kontrolu Diela alebo ktorejkoľvek jeho časti, a to kedykoľvek počas trvania tejto Zmluvy,
	2. Výkon kontroly nebude nadmerne obmedzovať priebeh práce Dodávateľa, prípadne jeho Subdodávateľov.
	3. V prípade, že sa počas kontroly zistí nesprávnosť, nepresnosť alebo iná nezhoda na ktorejkoľvek časti Diela, Dodávateľ je povinný zabezpečiť nápravu alebo súlad s ustanoveniami tejto Zmluvy bez zbytočného odkladu.
	4. Náklady súvisiace s výkonom kontroly znáša Objednávateľ, vrátane nákladov Objednávateľa na cestu, ubytovanie a stravovanie svojich zástupcov, ktorí sa zúčastnia kontroly; v prípade, ak by v súvislosti s výkonom kontroly Diela zo strany Objednávateľa vznikli nejaké náklady Dodávateľovi, tieto znáša Dodávateľ a nejdú na ťarchu Objednávateľa.
	5. O zisteniach pri vykonaní kontroly bude vyhotovená kontrolná správa, ktorej správnosť a úplnosť potvrdia svojimi podpismi zástupcovia Zmluvných strán, prípadne aj zástupcovia subdodávateľov Dodávateľa; ak Dodávateľ odmietne kontrolné zistenia svojim podpisom potvrdiť, musí zároveň uviesť dôvody, pre ktoré tak urobil, inak sa má za to, že odmietnutie podpisu bolo bezdôvodné.
	6. Vykonanie kontroly podľa tohto bodu tejto Zmluvy nezbavuje Dodávateľa jeho záväzkov vyplývajúcich z tejto Zmluvy a nemá vplyv na jeho zodpovednosť podľa tejto Zmluvy.
18. **Vyhlásenia Zmluvných strán**
	1. Každá zo Zmluvných strán vyhlasuje druhej Zmluvnej strane, že každé z vyhlásení uvedených v tomto bode 18. tejto Zmluvy je v deň právnej účinnosti tejto Zmluvy pravdivé, úplné, presné a nie je zavádzajúce. Každá zo Zmluvných strán vyhlasuje, že:
		1. má nevyhnutnú spôsobilosť, právomoc a oprávnenie uzatvoriť a plniť túto Zmluvu,
		2. táto Zmluva a všetky ostatné dokumenty, ktoré Zmluvné strany uzatvoria v súvislosti s touto Zmluvou, budú po ich podpise predstavovať platné záväzky Zmluvných strán a budú vymáhateľné v súlade s podmienkami tejto Zmluvy,
		3. si text tejto Zmluvy prečítala a plne mu porozumela, táto Zmluva vyjadruje jej skutočnú, slobodnú a vážnu vôľu, nie je uzatváraná v tiesni ani v omyle, ani za nápadne nevýhodných podmienok a na znak súhlasu s jej obsahom túto Zmluvu vlastnoručne podpisuje,
		4. táto Zmluva predstavuje úplnú dohodu Zmluvných strán týkajúcu sa predmetu tejto Zmluvy a nahrádza v celom rozsahu práva a povinnosti vyplývajúce z akýchkoľvek predchádzajúcich dojednaní, či návrhov uvádzaných v korešpondencii, či na rokovaniach, či už ústne alebo písomne, ku ktorým došlo pred uzatvorením tejto Zmluvy,
		5. je platobne schopná, nie je v omeškaní s plnením svojich záväzkov a nemá žiadne záväzky, ktoré by ohrozovali plnenie záväzkov vyplývajúcich z tejto Zmluvy,
		6. nebol podaný návrh na vyhlásenie konkurzu na jej majetok, nebola povolená reštrukturalizácia, nevykonáva činnosť pod dozorom správcu alebo podobnej osoby v prospech veriteľov a ani nemá vedomosť o existencii nesplatených záväzkov, pre ktoré by mohol byť podaný návrh na vyhlásenie konkurzu na jeho majetok alebo povolená reštrukturalizácia,
		7. nebolo rozhodnuté o zrušení jej spoločnosti, či už s likvidáciou alebo bez likvidácie, ani nemá vedomosť o tom, že by mohla byť zrušená jej spoločnosť,
		8. osoby podpisujúce túto Zmluvu sú oprávnené podpisovať za jej spoločnosť,
		9. plnením tejto Zmluvy nebude porušený žiadny jej záväzok.
	2. Dodávateľ vyhlasuje, že:
		1. dodávka a prevádzka Diela, resp. jeho častí nebude porušovať žiadne práva tretej osoby, vrátane duševných a priemyselných práv,
		2. Dielo nie je a nebude zaťažené žiadnymi právami tretej osoby,
		3. rozsah Diela je mu známy,
		4. na základe svojich schopností, technického vybavenia a personálu, ktorý má k dispozícii, je schopný vykonať Dielo riadne a včas podľa tejto Zmluvy.
	3. Dodávateľ potvrdzuje, že riadne a detailne skontroloval všetky dokumenty, podklady odovzdané mu Objednávateľom, predovšetkým, ale nielen Súťažné podklady. Zároveň sa zaväzuje na ich základe Dielo zhotovovať. Dodávateľ je povinný prekontrolovať aj akékoľvek ďalšie veci, dokumenty, podklady, ktoré obdrží od Objednávateľa pre účely zhotovenia Diela. Prípadnú nekompletnosť alebo nedokonalosť, ktorá má, alebo by mohla mať za následok vady alebo nefunkčnosť Diela, resp. jeho časti alebo vplyv na Cenu diela, je Dodávateľ povinný bez zbytočného odkladu písomne oznámiť Objednávateľovi.
	4. Dodávateľ sa zaväzuje písomne a bezodkladne informovať Objednávateľa o každej skutočnosti, ktorá by mohla ovplyvniť schopnosť Dodávateľa plniť svoje zmluvné povinnosti, a to najmä, nie však výlučne, o podaní návrhu na vyhlásenie konkurzu na majetok Dodávateľa, o vyhlásení konkurzu na majetok Dodávateľa, o poverení správcu vypracovaním reštrukturalizačného posudku pre Dodávateľa, o začatí likvidácie Dodávateľa, o začatí exekučného konania voči Dodávateľovi, o neplatnosti spoločnosti (Dodávateľa) a o tom, že spoločnosť (Dodávateľ) je v kríze v zmysle ust. § 67a ObZ. Dodávateľ sa zaväzuje vyžiadať si predchádzajúci písomný súhlas Objednávateľa pred uskutočnením akýchkoľvek korporátnych zmien Dodávateľa, ktoré by mohli ovplyvniť schopnosť Dodávateľa plniť svoje zmluvné povinnosti podľa tejto Zmluvy, a to najmä, nie však výlučne, zlúčenia, splynutia, rozdelenia, zníženia základného imania, predaja podniku alebo jeho časti, zmenou právnej formy alebo zmene akcionárskej štruktúry (resp. štruktúry obchodných podielov) Dodávateľa.
19. **Bezpečnosť a ochrana zdravia pri práci**
	1. Dodávateľ sa zaväzuje pri zhotovení Diela dodržiavať predpisy o bezpečnosti a ochrane zdravia pri práci, ako aj hygienické a požiarne predpisy, vrátane platných požiarnych smerníc. Za dodržiavanie týchto predpisov v mieste plnenia a pri všetkých činnostiach súvisiacich so zhotovením Diela nesie zodpovednosť Dodávateľ, ktorý sa týmto zaväzuje niesť zodpovednosť za škodu spôsobenú Objednávateľovi, prípadne tretím osobám v súvislosti s porušením týchto predpisov zo strany Dodávateľa, jeho zamestnancami alebo inými zmluvnými partnermi.
	2. Dodávateľ zodpovedá za to, že osoby vykonávajúce činnosti súvisiace so zhotovením Diela sú vybavené ochrannými pracovnými prostriedkami a pomôckami podľa druhu vykonávanej činnosti a podľa rizík s tým spojených.
	3. Zamestnanci Dodávateľa i zamestnanci ďalších osôb podieľajúcich sa na zhotovení Diela, ako napr. subdodávatelia, musia byť označení na viditeľnom mieste pracovného odevu alebo reflexnej veste obchodným menom Dodávateľa, resp. subdodávateľa.
	4. Dodávateľ sa zaväzuje zaistiť vlastný dozor nad bezpečnosťou práce v súlade so všeobecne záväznými právnymi predpismi a uskutočňovať predpísané školenia a sústavnú kontrolu dodržiavania predpisov o bezpečnosti a ochrane zdravia pri práci.
	5. Dodávateľ sa zaväzuje pred začatím zhotovovania Diela oboznámiť všetkých zamestnancov s rizikami na mieste plnenia, prípadne na miestach súvisiacich so zhotovením Diela. Dodávateľ je následne povinný uskutočniť školenie všetkých zamestnancov, ktorí sa budú na zhotovení Diela podieľať, oboznámiť ich so zistenými skutočnosťami a určiť spôsob ochrany a prevencie úrazov a iného poškodenia zdravia.
	6. V prípade úrazu zamestnanca Dodávateľa alebo jeho subdodávateľa, vyšetrí a napíše záznam o úraze podľa platných právnych predpisov Dodávateľ, ktorý je rovnako povinný uskutočniť všetky úkony súvisiace s úrazom, prípadne úrazom vyvolané. Všetky následky vyplývajúce zo skutočnosti, že došlo k úrazu, nesie na svoju zodpovednosť a náklady Dodávateľ. Dodávateľ sa zaväzuje informovať Objednávateľa o každom úraze, pokiaľ k nemu dôjde v súvislosti zo zhotovením Diela.
	7. Dodávateľ je povinný umožniť v pracovnej dobe vykonanie kontroly všetkým osobám povereným Objednávateľom písomným splnomocnením a osobám podľa zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov alebo zákona č. 201/2022 Z. z. o výstavbe a Zákona o BOZP. Pre výkon tejto kontroly bude k nahliadnutiu v kancelárii stavbyvedúceho Dodávateľa najmä:
		1. stavebný denník,
		2. doklady podľa Zákona o BOZP vzťahujúce sa k stavbe,
		3. zoznam dokladov a rozhodnutí štátnych orgánov k stavbe,
		4. zoznam dokumentácie stavby, zmeny a doplnky,
		5. prehľad a zoznam vykonaných skúšok.
	8. Dodávateľ bude vo veciach plnení tejto Zmluvy spolupracovať s Objednávateľom, technickým dozorom Objednávateľa, koordinátorom bezpečnosti a ochrany zdravia pri práci na stavenisku (**Koordinátor BOZP**) a autorským dozorom a autorizovaným inšpektorom a stavebným úradom a ďalej rešpektovať a dodržiavať ich podnety, návrhy a odstrániť nimi zistené chyby a nedostatky. Objednávateľ pred uzatvorením tejto Zmluvy oboznámi Dodávateľa s osobou, ktorá je poverená výkonom technického dozoru Objednávateľa a funkciou Koordinátora BOZP podľa Zákona o BOZP a s rozsahom ich oprávnení. Objednávateľ je oprávnený v priebehu stavby zmeniť osobu vykonávajúcu technický dozor Objednávateľa alebo Koordinátora BOZP. Na túto skutočnosť je povinný Dodávateľa upozorniť.
	9. Technický dozor Objednávateľa je oprávnený vykonávať na stavbe dozor nad plnením podmienok tejto Zmluvy a v jeho priebehu sledovať najmä či:
		1. práce Dodávateľa sú uskutočňované podľa platného projektu stavby, podmienok tejto Zmluvy, technických noriem, právnych predpisov a v súlade s rozhodnutiami verejnoprávnych orgánov; v tomto smere spolupracuje s osobou vykonávajúcou autorský dozor prípadne autorizovaným inšpektorom stavby alebo zamestnancami orgánov štátnej správy,
		2. kontroluje na stavbe dodržiavanie predpisov požiarnej ochrany a bezpečnosti a ochrany zdravia pri práci vrátane pravidiel a poriadku na stavenisku,
		3. kontroluje doklady Dodávateľa o akosti a spôsobilosti materiálu a výrobkov použitých pre plnenie Diela,
		4. vykonáva priebežnú kontrolu objemu dodávok, potvrdzuje súpisy vykonaných prác a dodávok a zisťuje protokoly v súlade s touto Zmluvou,
		5. kontroluje, či Dodávateľ priebežne zakresľuje do Projektovej dokumentácie všetky odsúhlasené zmeny, ku ktorým došlo pri plnení Diela,
		6. vykonáva kontrolu zakrývaných prác, zúčastňuje sa vykonávania skúšok a toto potvrdzuje zápisom do stavebného denníka,
		7. zúčastňuje sa prevzatia a odovzdania Diela, preberá doklady pripravené Dodávateľom k prevzatiu a odovzdaniu Diela,
		8. kontroluje a zápisom potvrdzuje odstránenie chýb a nedorobkov pri odovzdaní Diela,
		9. pripravuje podklady pre záverečné vyúčtovanie Diela, pre vyúčtovanie prípadných zmluvných pokút, pripravuje podklady pre uplatnenie nárokov Objednávateľa z titulu chýb Diela.

Za týmto účelom má kedykoľvek prístup na stavenisko. Na zistené nedostatky musí Dodávateľa bezodkladne upozorniť zápisom do stavebného denníka a stanoviť mu lehotu k ich odstráneniu.

* 1. Technický dozor Objednávateľa je oprávnený, pokiaľ nie je dostupný stavbyvedúci Dodávateľa, zastaviť práce v prípadoch keď:
		1. hrozí nebezpečenstvo vzniku majetkovej škody,
		2. je ohrozené zdravie a bezpečnosť zamestnancov alebo iných osôb,
		3. je ohrozená bezpečnosť stavby,
		4. hrozí výrazné zhoršenie kvality stavby.

Technický dozor Objednávateľa zaznamenáva výsledky svojej kontroly do stavebného denníka.

* 1. Koordinátor BOZP je oprávnený vykonávať na stavbe dozor nad dodržiavaním bezpečnosti a ochrany zdravia pri práci na stavenisku a plniť povinnosti, ktorými bude poverený v súlade so Zákonom o BOZP a vykonávacích predpisov.
	2. Dodávateľ predloží Koordinátorovi BOZP alebo inej oprávnenej osobe pred začatím zhotovovania Diela návrh prehľadu rizík, ktoré sa môžu pri realizácii Diela vyskytnúť, so zreteľom na práce a činnosti vystavujúce fyzické osoby zvýšenému ohrozeniu života alebo poškodenia zdravia s ohľadom na charakter Diela a jeho realizáciu.
	3. Ďalšie pravidlá týkajúce sa bezpečnosti a ochrany zdravia pri práci sú obsahom Prílohy č. 9 tejto Zmluvy - Zaistenie bezpečnosti a ochrany zdravia pri práci, ochrany pred požiarmi a ochrany životného prostredia, ktorá obsahuje aj zmluvné pokuty/sankcie, na ktoré má Objednávateľ nárok v prípade porušovania povinností uvedených v tejto Prílohe č. 8 tejto Zmluvy zo strany Dodávateľa.
1. **Záväzok mlčanlivosti**
	1. Zmluvné strany majú za to, že informácie obsiahnuté v tejto Zmluve, týkajúce sa tejto Zmluvy a súvisiace s touto Zmluvou sú dôvernými informáciami. Zmluvné strany sa zaväzujú zachovávať mlčanlivosť o dôverných informáciách, pričom tento záväzok nie je časovo obmedzený. Zmluvné strany sa zaväzujú, že dôverné informácie bez predchádzajúceho písomného súhlasu druhej Zmluvnej strany neposkytnú tretím osobám a ani neumožnia prístup tretích osôb k dôverným informáciám. Za tretie osoby sa však nepokladajú spoločníci Zmluvných strán, členovia orgánov Zmluvných strán, zamestnanci alebo iné poverené osoby Zmluvných strán, audítori alebo právni a iní poradcovia Zmluvných strán, ktorí sú viazaní ohľadne im sprístupnených dôverných informácii povinnosťou mlčanlivosti na základe zákona alebo zmluvy, ako aj iné osoby, ktorým je potrebné poskytnúť dôverné informácie za účelom splnenia tejto Zmluvy.
	2. Povinnosť mlčanlivosti sa nevzťahuje na dôverné informácie, ktoré:
		1. boli známe Zmluvnej strane pred ich sprístupnením druhou Zmluvnou stranou alebo inou stranou zúčastnenou na plnení tejto Zmluvy, či už priamo alebo nepriamo,
		2. patria alebo budú patriť do všeobecného stavu techniky,
		3. sú všeobecne známe,
		4. ktorých poskytnutie vyžadujú všeobecne záväzné právne predpisy Slovenskej republiky alebo európskej legislatívy; pričom dotknutá Zmluvná strana je povinná písomne informovať druhú Zmluvnú stranu o vzniku povinnosti poskytnúť dôverné informácie na základe všeobecne záväzných právnych predpisov Slovenskej republiky alebo Európskej únie a o spôsobe a rozsahu, akým, resp. v akom ju plnila,
		5. boli poskytnuté s predchádzajúcim písomným súhlasom druhej Zmluvnej strany,
		6. boli použité v prípadných súdnych, rozhodcovských, správnych a iných konaniach ohľadom práv a povinností vyplývajúcich z tejto Zmluvy alebo s nimi súvisiacich.
2. **Zánik Zmluvy**
	1. Táto Zmluva zaniká buď písomnou dohodou Zmluvných strán, odstúpením od tejto Zmluvy alebo iným spôsobom predpokladaným ObZ.
	2. Objednávať má právo od tejto Zmluvy odstúpiť spôsobom pre nepodstatné porušenie zmluvnej povinnosti v zmysle ObZ v prípade predpokladanom zákonom a tiež v prípade, že Dodávateľ postupuje pri realizácii Diela v rozpore s podmienkami ustanovenými v tejto Zmluve alebo tak, že Dodávateľ síce neporušuje priamo záväzky pre neho vyplývajúce z tejto Zmluvy, ale Dielo je realizované tak, že hrozí, že nebude možné ho zrealizovať bez chýb, pričom Dodávateľ neodstráni takýto vzniknutý stav ani na základe predošlého upozornenia zo strany Objednávateľa adresovaného Dodávateľovi.
	3. Okrem uvedeného je Objednávateľ oprávnený od tejto Zmluvy odstúpiť spôsobom pre podstatné porušenie zmluvnej povinnosti v zmysle ObZ aj v prípade podstatného porušenia tejto Zmluvy zo strany Dodávateľa, za ktoré sa okrem prípadov inde uvedených v tejto Zmluve alebo predpokladaných zákonom považujú aj nasledovné prípady:
		1. omeškanie Dodávateľa so splnením ktoréhokoľvek termínu alebo lehoty uvedenej v bodoch 4.3 až 4.9 tejto Zmluvy o viac ako 10 (slovom: *desať*) kalendárnych dní,
		2. omeškanie Dodávateľa s odovzdaním jednotlivých častí o viac ako 10 (slovom: *desať*) kalendárnych dní,
		3. Dodávateľ vykonáva Dielo v rozpore so zadanými požiadavkami zo strany Objednávateľa a s touto Zmluvou,
		4. Dodávateľ neumožní Objednávateľovi vykonávanie kontroly realizovaného Diela a postupu prác v rámci neho,
		5. bol na majetok Dodávateľa vyhlásený konkurz alebo bolo konkurzné konanie na majetok Dodávateľa skončené z dôvodu nedostatku majetku Dodávateľa,
		6. Dodávateľ sa nachádza v likvidácii alebo mu likvidácia hrozí,
		7. iné neočakávané skutočnosti, ktoré majú za následok, že táto Zmluva bude pre Objednávateľa nevýhodná,
		8. opakované nedodržanie pokynov Objednávateľa zo strany Dodávateľa, prípadne opakované porušenie pokynov Objednávateľa zo strany subdodávateľov Dodávateľa pri realizácii Diela.
	4. Dodávateľ je oprávnený od tejto Zmluvy odstúpiť v prípade, ak bude Objednávateľ v omeškaní s  úhradou Ceny diela alebo jej časti, pričom omeškanie Objednávateľa je dlhšie ako 30 (slovom: *tridsať*) kalendárnych dní a Objednávateľ ani po výzve Dodávateľa nevykoná úhradu Ceny diela alebo jeho časti.
	5. Odstúpenie musí byť vykonané písomne a musí byť doručené druhej Zmluvnej strane.
	6. V prípade, ak niektorá zo Zmluvných strán odstúpi od tejto Zmluvy na základe ustanovení uvedených v tejto Zmluve alebo na základe ustanovení ustanovených v ObZ, potom majú obe Zmluvné strany nasledujúceho povinnosti:
		1. vyhotoviť súpis vykonaných prác, vrátane stanovenia ceny týchto vykonaných prác podľa reálnej obstarávacej ceny použitého materiálu a vykonaných prác,
		2. Dodávateľ je povinný zabezpečiť odvoz všetkého nespotrebovaného materiálu, pokiaľ sa Zmluvné strany nedohodnú inak (v takomto prípade nemá Dodávateľ nárok na náhradu hodnoty materiálu),
		3. Dodávateľ je povinný vyzvať Objednávateľa k čiastočnému odovzdaniu a prevzatiu Diela a Objednávateľ je povinný do 7 (slovom: *siedmych*) dní od vyzvania začať čiastočné preberacie konanie.
	7. Objednávateľ je oprávnený odstúpiť od tejto Zmluvy aj v prípade, ak je Dodávateľ v omeškaní s plnením svojich ďalších povinností ustanovených v tejto Zmluve, okrem tých podľa bodu 21.3 tejto Zmluvy, a svoju povinnosť nesplní ani v dodatočnej primeranej lehote, ktorá mu na to bola Objednávateľom poskytnutá. Objednávateľ je v týchto prípadoch oprávnený odstúpiť od tejto Zmluvy výlučne spôsobom ustanoveným pre nepodstatné porušenie zmluvnej povinnosti v zmysle ust. § 346 ObZ po márnom uplynutí dodatočnej primeranej lehoty na plnenie poskytnutej Dodávateľovi Objednávateľom.
	8. V prípade skončenia tejto Zmluvy z akéhokoľvek dôvodu je Objednávateľ oprávnený pokračovať v plnení tejto Zmluvy s treťou osobou a Dodávateľ je povinný vykonať a umožniť vykonanie všetkých právnych a iných úkonov potrebných k pokračovaniu tejto Zmluvy s treťou osobou. Zmluvné strany nie sú povinné vracať si vzájomne poskytnuté plnenia a Dodávateľ je povinný odovzdať Objednávateľovi všetky veci zaobstarané na vykonanie Diela podľa tejto Zmluvy, ako aj celý rozsah už vykonaného Diela.
	9. Dodávateľ je oprávnený odstúpiť od tejto Zmluvy v prípade omeškania Objednávateľa s úhradou faktúry, ak Objednávateľ neuhradí faktúru ani v dodatočnej lehote 30 (slovom: *tridsiatich*) dní odo dňa obdržania výzvy Dodávateľa na úhradu faktúry.
	10. Odstúpením od tejto Zmluvy zaniká Zmluva momentom doručenia písomného oznámenia o odstúpení príslušnej Zmluvnej strane.
3. **Vyššia moc**
	1. Vyššia moc je akákoľvek okolnosť mimo kontrolu zmluvných strán, ktorá bráni zmluvným stranám alebo jednej z nich v plnení ich záväzkov na základe tejto Zmluvy alebo z nej vyplývajúcich, pričom takáto okolnosť nie je predvídateľná a nedá sa jej vyhnúť napriek obozretnosti, opatrnosti a úsiliu Zmluvnej strany zasiahnutej takouto okolnosťou (**Vyššia** moc).
	2. Vyššia moc znamená najmä, ale nielen: akúkoľvek okolnosť, ktorá:
		1. je mimo kontroly strán ovplyvňujúca realizáciu Diela alebo akékoľvek práce priamo alebo nepriamo spojené s realizáciou Diela, a to: vojna, nepriateľské akcie (či už vyhlásené alebo nie), zásahy cudzích nepriateľov, vzbura, revolúcia, povstanie, sabotáž alebo vojenská alebo uzurpovaná moc, nepokoje v občianskych vojnách, nepokoje, ionizujúce žiarenie, kontaminácia rádioaktivitou z akéhokoľvek jadrového paliva alebo z akéhokoľvek jadrového odpadu zo spaľovania jadrového paliva, rádioaktívna toxická výbušnina alebo iné nebezpečné vlastnosti akejkoľvek výbušnej jadrovej zostavy alebo jej jadrovej zložky, mimoriadne nepriaznivé poveternostné podmienky alebo prírodné katastrofy (ako napr. zemetrasenie, hurikán, tajfún alebo vulkanická činnosť), epidémia alebo pandémia, neudelenie úradného povolenia (najmä vývozného povolenia, povolenia tranzitu alebo iného povolenia, ktoré sa vyžaduje pre splnenie záväzkov Dodávateľa podľa tejto Zmluvy) a zabraňuje Zmluvným stranám alebo jednej z nich, aby plnili záväzky podľa tejto Zmluvy; v každom prípade za predpokladu, že sa takejto okolnosti nedá vyhnúť napriek opatrnosti, predvídavosti a úsiliu Zmluvnej strany dotknutej touto okolnosťou.
		2. Zmluvné strany budú počas trvania Vyššej moci oslobodené od plnenia všetkých zmluvných povinností, pokiaľ im v plnení zabránili udalosti Vyššej moci. Obe Zmluvné strany si hradia vlastné náklady, ktoré im vzniknú v dôsledku udalostí Vyššej moci.
		3. Termíny alebo lehoty, ktorých nedodržanie bolo spôsobené pôsobením Vyššej moci, budú predĺžené o dobu trvania Vyššej moci alebo o dobu, ktorá bude nevyhnutne potrebná s prihliadnutím na vznik Vyššej moci, a ktorú písomne Dodávateľ špecifikuje Objednávateľovi bez zbytočného odkladu potom, ako Vyššia moc pominula. V prípade, ak Dodávateľovi vzniknú na základe tejto Zmluvy a v súvislosti so vznikom Vyššej moci akékoľvek dodatočné nepredvídateľné náklady, Objednávateľ tieto náklady Dodávateľovi nahradí len ak sa k takejto náhrade Objednávateľ písomne zaviaže.
		4. Ak trvá udalosť Vyššej moci dlhšie ako 3 (slovom: *tri*) mesiace, a ak nedôjde k dohode o zmene Zmluvy, Objednávateľ má právo odstúpiť od tejto Zmluvy.
4. **Zmeny a dodatky**

Pokiaľ táto Zmluva neustanovuje inak, akékoľvek jej zmeny, dodatky a doplnenia môžu byť prijaté iba na základe písomnej dohody oboch Zmluvných strán, a to formou písomných a očíslovaných dodatkov podpísaných osobami oprávnenými konať v mene každej zo Zmluvných strán.

1. **Oznámenie a komunikácia**
	1. Pokiaľ nie je v tejto Zmluve uvedené inak, akékoľvek oznámenie alebo akákoľvek iná formálna komunikácia medzi Zmluvnými stranami smerujúca k vzniku, zmene alebo zániku práv a povinností vyplývajúcich z tejto Zmluvy musí byť:
		1. realizovaná v písomnej forme v slovenskom jazyku a
		2. príslušnej Zmluvnej strane zaslaná poštou (formou doporučenej zásielky), kuriérskou službou alebo doručená osobne do rúk štatutárneho orgánu príslušnej Zmluvnej strany.
	2. Akékoľvek oznámenie alebo akákoľvek formálna komunikácia podľa bodu 24.1 tejto Zmluvy sa na účely tejto Zmluvy považujú za riadne doručené v deň doručenia zásielky príslušnej Zmluvne strane, ak bola zásielka doručená osobne do rúk štatutárneho orgánu príslušnej Zmluvnej strany, kuriérskou službou alebo poštou (formou doporučenej zásielky) alebo ak adresát odmietne zásielku prevziať, dňom odmietnutia prevzatia zásielky.
	3. Zmluvné strany sa dohodli, že pri plnení záväzkov vyplývajúcich im z tejto Zmluvy budú vystupovať a komunikovať medzi sebou, ako aj smerom k tretím osobám takým spôsobom, aby žiadnym spôsobom nepoškodili druhu Zmluvnú stranu. Vzájomnú komunikáciu Zmluvných strán budú zabezpečovať kontaktné osoby určené Zmluvnými stranami.
	4. Pokiaľ nejde o komunikáciou podľa bodu 24.1 tejto Zmluvy, Zmluvné strany sú oprávnené komunikovať medzi sebou aj prostredníctvom elektronickej pošty zaslanej na e-mailové adresy uvedené v bode 24.5 tejto Zmluvy.
	5. **Kontaktná osoba za Objednávateľa v zmluvných veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

**Kontaktná osoba za Objednávateľa v technických veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

**Kontaktná osoba za Dodávateľa v zmluvných veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

**Kontaktná osoba za Dodávateľa v technických veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

* 1. V prípade zmeny kontaktnej osoby podľa bodu 24.5 tejto Zmluvy je príslušná Zmluvná strana bez zbytočného odkladu povinná informovať druhú Zmluvnú stranu o tejto skutočnosti a bezodkladne poskytnúť druhej Zmluvnej strane príslušné kontaktné údaje.
1. **Úplná dohoda**
	1. Táto Zmluva predstavuje úplnú dohodu medzi Zmluvnými stranami v súvislosti s realizáciou predmetu tejto Zmluvy a nahrádza všetky predchádzajúce zmluvy a dohody uzatvorené medzi Zmluvnými stranami v súvislosti s plnením predmetu tejto Zmluvy.
2. **Zákaz postúpenia**
	1. Zmluvné strany sa dohodli, že ani jedna z nich neprevedie, nepostúpi, nezaťaží, nezverí do správy, ani nebude inak nakladať so žiadnymi svojimi právami, výhodami a povinnosťami vyplývajúcimi z tejto Zmluvy (vrátane akéhokoľvek žalobného dôvodu vyplývajúceho z ktoréhokoľvek z nich alebo v súvislosti s nimi), ani so žiadnou ich časťou, ako ani s akýmkoľvek podielom na ktoromkoľvek z nich, bez predchádzajúceho písomného súhlasu druhej Zmluvnej strany.
3. **Rozhodujúce právo a riešenie sporov**
	1. Táto Zmluva sa riadi právnymi predpismi Slovenskej republiky.
	2. Pokiaľ táto Zmluva neustanovuje inak, budú sa vzájomné vzťahy Zmluvných strán touto Zmluvou výslovne neupravené, riadiť príslušnými ustanoveniami Zákona č. 513/1991 Zb. Obchodný zákonník v znení neskorších predpisov a ostatných všeobecne záväzných právnych predpisov Slovenskej republiky.
	3. Bez toho, aby tým bolo dotknuté ktorékoľvek ustanovenie tejto Zmluvy, Zmluvné strany sa dohodli, že použitie akéhokoľvek ustanovenia ktoréhokoľvek právneho predpisu Slovenskej republiky, ktoré nie je kogentné, je výslovne vylúčené v rozsahu, v ktorom by jeho použitie mohlo meniť (či už úplne alebo čiastočne) význam alebo obsah ktoréhokoľvek ustanovenia tejto Zmluvy.
	4. Všetky spory, nezrovnalosti, otázky alebo nejasnosti sa Zmluvné strany zaväzujú riešiť predovšetkým dohodou a vzájomnými rokovaniami za účelom dosiahnutia dohody. V prípade, ak takúto dohodu nebude možné dosiahnuť, je každá zo Zmluvných strán oprávnená obrátiť sa na príslušný súd so svojim nárokom alebo žiadosťou.
4. **Oddeliteľnosť ustanovení**
	1. Jednotlivé ustanovenia tejto Zmluvy sú vymáhateľné nezávisle od seba a neplatnosť ktoréhokoľvek z nich nebude mať žiadny vplyv na platnosť ostatných ustanovení, s výnimkou prípadov, kedy je z dôvodu dôležitosti povahy alebo inej okolnosti týkajúcej sa takéhoto neplatného ustanovenia zrejmé, že dané ustanovenie nemôže byť oddelené od ostatných príslušných ustanovení.
	2. V prípade, že niektoré z uvedených ustanovení bude neplatné, pričom jeho neplatnosť bude spôsobená niektorou jeho časťou, bude dané ustanovenie platiť tak, ako keby bola predmetná časť vypustená. Ak však takýto postup nie je možný, Zmluvné strany sa zaväzujú zabezpečiť uskutočnenie všetkých krokov potrebných za tým účelom, aby bolo dohodnuté ustanovenie s podobným účinkom, ktorým sa neplatné ustanovenie v súlade s príslušným právnym predpisom nahradí.
5. **Prílohy**

Neoddeliteľnou súčasťou tejto Zmluvy sú nasledovné prílohy:

**Príloha č. 1** Kapitola B.1 Súťažných podkladov – Opis predmetu zákazky podľa bodu 2.2 tejto Zmluvy

**Príloha č. 2** Projektová dokumentácia a Výkazy výmer podľa bodu 2.2 tejto Zmluvy

**Príloha č. 3** Dodávateľom  vyplnená príloha č. 8 Súťažných podkladov - Návrh na plnenie kritéria podľa bodu 2.5 tejto Zmluvy

**Príloha č. 4**  Dodávateľom Ocenený výkaz výmer vypracovaný podľa kapitoly B.2 Súťažných podkladov – Spôsob určenia ceny podľa bodu 2.5 tejto Zmluvy

**Príloha č. 5** Harmonogram plnenia predmetu zákazky v týždennom členení v zmysle predloženého vzoru podľa bodu 2.5 tejto Zmluvy

**Príloha č. 6** Zoznam subdodávateľov podľa bodu 2.5 tejto Zmluvy

**Príloha č. 7** Zoznam kľúčových odborníkov podľa bodu 2.5 tejto Zmluvy

**Príloha č. 8** Technická kvalita realizácie Diela podľa bodu 2.25 tejto Zmluvy

**Príloha č. 9:** Zaistenie bezpečnosti a ochrany zdravia pri práci, ochrany pred požiarmi a ochrany životného prostredia

**Príloha č.** **10** Pravidelný servis, údržba a opravy podľa bodu 14. tejto Zmluvy *(pozn. túto prílohu bude tvoriť buď minimálny servis podľa Súťažných podkladov alebo ten, ktorý v Ponuke uvedie úspešný uchádzač)*

**Príloha č. 11** Zoznam ekvivalentných požiadaviek podľa bodu 2.3 tejto Zmluvy *(pozn. uvedené sa ponechá alebo vypustí podľa toho, aká bude výherná ponuka)*

1. **Platnosť a účinnosť**

Táto Zmluva nadobúda platnosť a účinnosť dňom jej podpisu Zmluvnými stranami, a to momentom podpisu osoby podpisujúcej ako poslednej v poradí.

1. **Jazyk a vyhotovenia**
	1. Táto Zmluva je vyhotovená v slovenskom jazyku v 2 (slovom: *dvoch*) rovnopisoch, pričom každá zo Zmluvných strán obdrží po jej podpise po 1 (slovom: *jednom*) vyhotovení.

**NA DÔKAZ ČOHO** Zmluvné strany podpísali a prevzali túto Zmluvu dňa, mesiaca a roka, ktoré sú uvedené nižšie:

V mene Objednávateľa:

podpis: .........................................................

titul, meno a priezvisko: **[●]**

funkcia: konateľ spoločnosti BB – TRADE, s.r.o.

miesto: [●]

dátum: [●]. [●]. [●]

V mene Dodávateľa:

podpis: .........................................................

titul, meno a priezvisko: **[●]**

funkcia: [●]

miesto: [●]

dátum: [●]. [●]. [●]

**Príloha č. 1**

Kapitola B.1 Súťažných podkladov – Opis predmetu zákazky podľa bodu 2.2 tejto Zmluvy

**Príloha č. 2**

Projektová dokumentácia a Výkazy výmer podľa bodu 2.2 tejto Zmluvy

**Príloha č. 3**

Dodávateľom  vyplnená príloha č. 8 Súťažných podkladov - Návrh na plnenie kritéria podľa bodu 2.5 tejto Zmluvy

**Príloha č. 4**

Dodávateľom Ocenený výkaz výmer vypracovaný podľa kapitoly B.2 Súťažných podkladov – Spôsob určenia ceny podľa bodu 2.5 tejto Zmluvy

**Príloha č. 5**

Harmonogram plnenia predmetu zákazky v týždennom členení v zmysle predloženého vzoru podľa bodu 2.5 tejto Zmluvy

**Príloha č. 6**

Zoznam subdodávateľov podľa bodu 2.5 tejto Zmluvy

**Príloha č. 7**

Zoznam kľúčových odborníkov podľa bodu 2.5 tejto Zmluvy

**Príloha č. 8**

Technická kvalita realizácie Diela podľa bodu 2.25 tejto Zmluvy

**Príloha č. 9:**

Zaistenie bezpečnosti a ochrany zdravia pri práci, ochrany pred požiarmi a ochrany životného prostredia

**Príloha č.** **10**

Pravidelný servis, údržba a opravy podľa bodu 14. tejto Zmluvy

**Príloha č. 10**

Zoznam ekvivalentných požiadaviek podľa bodu 2.3 tejto Zmluvy *(pozn. uvedené ust. sa ponechá alebo vypustí podľa toho, aká bude výherná ponuka)*